text:
Eg fór at hugleiða eitt sindur í gjárkvøldið (ja, eg veit væl, at tað er skítfarligt). Men eg byrjaði at keða meg aftur við landsdystinum, eftir at seinna málið var komið.
Eg mintist aftur á Landskronadystin móti Eysturríki, og kanska serliga javnleikin móti Norður Írlandi, tá Kári Reynheim var í velmaktini. Eftir dystin vóru Havnargøtur fullar av bilum, ið koyrdu runt og floytaðu. Veitsla var í gøtunum, tí í svárastu niðurgangstíðum fingu vit okkurt at gleðast um, og vit gleddust øll.
Síðan tá hevur landsliðið havt fleiri aldudalar, men tað er nokk eingin ivi um, at djúpasta dalin vóru vit í, beint áðrenn Brian Kerr tók við venjarastarvinum. Fólksligi uppbakningur var nærum burtur, og tað var ofta beinleiðis deprimerandi at hyggja at laka innsatsinum hjá okkara monnum. Landsliðsbrandið hevði tað ikki gott.
Men við Kerr kom fightaraviljin aftur, og sum Eli Hentze segði í sjónvarpsstovuni í gjár, so krevja vit bara av okkara monnum, at teir kempa.
Eg var eisini ein av teimum nógvu, ið fyltu Tórsvøll, tá Finland vitjaði her fyri, og tað var fantastiskt at síggja, hvussu nógv var broytt, fólksligi uppbakningurin var veruliga aftur, og FSF hevði enntá megna at savna føroysku fjepparafeløgini, so okkara menn blivu drivnir fram av sangi og rópum.
Landsliðið hevur fingið flutt sítt image so ófatiliga nógv seinastu árini, ikki minst orsakað av eldhugaða arbeiðinum, hjá mínum fyrrverandi starvsfelaga Tróndi Vatnhamar, marknaðarføringin um brandbyggingin hevur verið sera væl eydna, og tað kulmineraði á Tórsvølli móti Finlandi. Tá stóri skarðin av syngjandi fjepparum heiðraði Trónd eftir Finlandsdystin, var eingin í iva um, at Tróndur eisini var headmaður fyri at savna feløgini at heppa.
Fyrsti hálvleikur í gjár, gav mær flashback til farnar tíðir, tí sum Eli segði, vit krevja bara at tit kempa, og alt ov nógvir gjørdu ikki tað í gjár. Seinni hálvleikur var klárt betur, og tí vóni eg, at hetta var ein of- hálvleikur, og at vit aftur síggja landsliðið kempa á Tórsvølli mótir Ungarn.
Eg má tó siga, at eg stúri eitt vet, tí teir báðir, ið framum onnur hava lyft brandið hjá landsliðnum frá at vera ímyndin av tapi, til aftur at vera stoltleiki fyri tjóðina, eru ikki longur umborð.
Fyrst megnaði FSF at spæla sær av við Brian Kerr, og nú fyri nøkrum vikum síðan, slapp sama FSF sær av við Trónd Vatnhamar, fáa vikur eftir at hansara arbeiði hevði kulminera við Finlandsdystinum.
Eg vóni ikki, at mín stúran er røtt, men har tykist at vera okkurt galið í FSF, hví heldur man ikki uppá síni sterkastu kort?
Vit eru nú komin til eitt stilt ár 2000, har ikki nógv hoyrdist til MC-Hár. Móti heysti stovnaðu limirnir, sum búðu í Keypmannahavn Niels Uni og Jónas bólkin Yst, saman við songkvinnuni Annu Kristin Bæk, DJ’inum Eyðfinn Drewsen og gamla MC-Hár trummaranum Peturi Dalsgaard.
Yst spældi disko rokk, og Jónas Bloch Danielsen var høvuðslagskrivari og Niels Uni gjørdi tekstirnar.
Jónas kallaði stílin fyri DRADL (Disko Rokk Annars Deiliga Líkatil). Eitt gamalt óinnspælt MC-Hár lag, slapp við á skránna, tá bólkurin luttók á Prix Føroyar undanumfarinum í Miðvági í 2001, í hesum sambandi kom eisini Heri Reynheim við í bólkin. Framførslan var tó ikki nóg góð til at basa stórfavorittarnar Tangz og 200, ið spældu seg í finaluna. Men ætlanin var tó at halda fram.
Tað vísti seg tó, at áhugin fyri MC-Hár var størri enn áhugin fyri Yst, bæði millum limirnar og konsertfyriskiparar, og tá MC-Hár vóru bidnir at luttaka á Ólavsøkukonsertini í 2001, datt Yst heilt niðurfyri.
Ólavsøkukonsertin í 2001 skuldi gerast ein varði á leiðini fyri MC-Hár. Hóast bólkurin næstan var farin í upploysn, júst tá populariteturin var størstur, so vóru teir fýra, ið vóru eftir í bólkinum fult uppsettir uppá, at halda fram.
Tað skal tó sigast, at tað var ræðandi at halda á uttan Trónd, ið spældi ein størri leiklut enn nakar annar í lagsskrivingini á báðum fløgunum, ja fyri at vera heilt erligur í øll árini.
Tí kravdi tað nakað serligt, fyri at fara í gongd aftur við MC-Hár. Hetta serliga var í hesum førinum at verða bookaðir til ársins størsta spælijobb tá á døgum, Ólavsøkukonsertina.
Men tað var sera trupult at avgera, hvør skuldi avloysa Trónd, bæði sum sangara og ljómborðsleikara, tí tað skuldi gjarna eisini vera ein, ið tók lut í lagaskrivingini.
Tá boð var eftir MC-Hár til ólavsøkukonsertina í 2001, var eitt buzz í luftini. Teir høvdu spælt nógv og verið populerir, og vóru so knappiliga horvnir. Bólkurin føldi eitt trýst á sær, tí teir vóru lanseraðir sum eitt av høvuðsnøvnunum og spældu seint, og ja seint var gott.
Man roknaði við nógvum fólki, og tí var hetta ein vinn ella forsvinn konsert. Fríði Øster, hevði játta, at hann kundi spæla, tá hann hevði tíð, og hesaferð hevði hann tíð at spæla, Jens var tendraður, eftir at hava verið limur í bólkinum í hálvt annað ár, uttan somikið sum eina venjing. Heri, Jónas, Niels Uni og Allan vóru enn við, so har manglaðu sangrøddir fyri Trónd og Niels og ein ljómborðsleikari.
MC-Hár vendi sær til Magnus Johannesen, hann dugdi alt, og hevði í Taxi víst, at hann eisini dugdi at larma. Hann segði beinanvegin ja.
So manglaðu tvær sangrøddir. Mest upplagda valið var Terji Rasmussen. Hann var vinur av bólkinum. Og fyri Niels Una ein av orsøkunum til, at hann byrjaði at spæla tónleik, og saman við Dee Snider høvuðsfyrimyndin á einum palli. Terji segði eisini ja til at luttaka.
Besti sangari í Føroyum beint tá, var Rókur Jákupsson Jakobsen, so hann bleiv sjálvandi eisini spurdur, og svaraði eisini ja. Hetta var ein sonn all-stars manning, ið fór á pallin í Kommunuskúlagarðinum.
MC-Hár heðvi áður ætla at hava stripparar við á pallin á ólavsøkukonsertini, men onkur gudiligur í FUT nevndini hevði niðurlagt veto. Men nú var nevndin meira tolsom, við Kaj Johannesen á odda. So avtala var gjørd við Kaggan, ið hevði stripparar hesa ólavsøkuna, um at lána tær eina løtu.
Ljósmaðurin Egil Barclay Høgenni Hansen skudli gera ljós, hann og Johan Faulkner Mouritsen fóru all in, og bygdu eitt risastórt hjarta, ið skuldi breiða kærleikan út til fólkið.
Eini 4000 fólk vóru komin saman í Kommunuskúlagarðinum, og har var eitt øgiligt lív í.
MC-Hár vóru aftur, eingin ivi um tað.
(Ólavsøkukonsertin 2001 filmað av Karl Anton Klein)
Hetta gjørdist tó einasta konsertin hetta árið, og eisini eiasta konsertin, ið Fríði Øster, Magnus Johannesen og Terji Rasmussen spældu við MC-Hár í hesum umfarinum.
Eg hoyri argumentini, at Ísrael má verja seg, eg hoyri argumentini, at Hamas brúkar børn sum skjøldur. Men eg má siga, um tín fíggindi brúkar børn sum skjøldur, so skalt tú altso lata vera við at skjóta! Serliga skalt tú lata vera við at skjóta tey við rakettum og bumbum!
Tað er ongantíð í ordan at skjóta børn!
Lat meg endurtaka: Tað er ongantíð í ordan at skjóta børn!
Á báðum síðum eru sterkar kreftir, ið ynskja kríggj, á báðum síðum eru fólk, ið tjena uppá kríggj.
Á báðum síðum er góð fólk og ónd fólk. Men tá 239 børn er deyð, so eiga vit at semjast um, at okkurt er heilt galið.
Eg skilji stutt sagt ikki tykkum, ið taka støðu við einum av pørtunum í hesum stríðnum.
Um tú brúkar børn sum skjøldur, so ert tú eitt reyvarhol.
Velur tú at loypa á eitt barnaskjøldur so ert tú eisini eitt reyvarhol.
Her eru talan um tvey stýri, ið áttu at verið sett frá og koyrd í fongsul!
Góðu føroyingar latið vera við at stuðla barnadrápið.
Sambært Ekstra Bladet, so var yngsta offrið 3 mánaðir gamalt, hvussu kann nakar stuðla tí?
166 av børnunum vóru undir 12 ár, eg havi ein son, sum er 12 ár, ein sum 10 ár og ein sum er 6 ár. Eg kann ikki ímynda mær pínuna, ið øll foreldrini og systkini føla um missin. Eg kann satt at siga ikki ímynda mær eina einastu støðu, har eg helt, at tað var ok, at onkur skeyt míni børn. Tí tað er ikki ok, at skjóta børn!
Neyðugt er, at mannarættindadómstólurin traðkar inn og búrar bølmennini í ísraelsku og palestinensku barnamordarastjórnunum innið, og smitar lykilin burt!
Vit halda nú fram við øðrum parti av søguni hjá MC-Hár. Í fyrsta partið hoyrdu vit um árini frá stovnan og fram til bólkurin gav fløguna “Framvegis uttan vit út” fyrst í 1998, nú halda vit fram frá beint eftir tað.
Limirnir í MC-Hár sum búðu í Keypmannahavn, spældu í 1998 undir navninum ”Lucy Nation”, hetta var ein bólkur, ið sang á enskum og bert spældi uttanfyri Føroyar, umframt Niels Una, Trónd, Petur og Torkil spældu Jónas Bloch Danielsen á gittar, Jógvan Joensen á bass og Malan Eyðunsdóttir í Lucy Nation. Lucy Nation luttók í stóru evropeisku tónleikakappingini Emergenza. Fyrsta konsertin í hesum samanhangi var á spælistaðnum Backfish á Prinsessegade í Keypmannahavn. Har spældi bólkurin seg víðari í semifinaluna, sum varð hildin í Vega, í tí minna salinum. Her eydnaðist tó ikki at sannføra áskoðararnar um, at hesin bólkur skuldi stemmast víðari.
Sum altíð tá, tað snýr seg um kappingar har áskoðararnir avgera, hvør kemur víðari, so komu teir bólkarnir, ið høvdu flest fjepparar víðari.
Tá MC-Hár spældi á Tórshavnar Jazz-, Fólka- og Bluesfestivali 1998, vóru fleiri Lucy Nation løg á skránni, m.a Offblend, ið MC-Hár spældi inn á TUTL Live 25 ár fløguna og Letters From a Me, ið varð spældur í Prix Føroyar finaluni 2003 við føroyskum teksti og heitinum “Undrandi”. Eisini vóru Malan Eyðunsdóttir á sangi og Jónas Bloch Danielsen á gittari við MC-Hár hesaferð.
Hendan konsertin varð øll filmað, hetta gjørdist eisini konsertin, tá Alexander Gaard fyrstu ferð gjørdi ljóð hjá MC-Hár, hann hevði gjørt ljóð hjá Lenu Andersen í høllini við síðurnar av og kom inn at lurta, tá fyrireikarin Brandur Øssurson heitti á hann um at taka yvir knøttarnar, tí tann ljóðmaðurin, ið gjørdi ljóð ikki maktaði uppgávuna nóg væl.
Øll konsertin er upptikin á kamera, og man hoyrir týðiliga mun á, tá Alexander tekur yvir. Samstarvið við Alexander hevur eisini hildið fram heilt til dagin í dag, har hann er fastur fúsur handan knøttarnar, tá MC-Hár spælir.
Hetta var somuleiðis eisini fyrstu ferð, at MC-Hár framførdu í svørtu klædningunum, ið hava fylgt bólkinum síðan tá. Á fløguni Framvegis uttan vit er eitt gjøgnumgangandi tema, um eina religiøst samtak, ið eitur “Seytjan Svakar Sektir” SSS, og sektin er víst á fløguhúsanum av 17 monnum í klædningi, við reyðum SSS armbondum. Tí valdu MC-Hár at lata seg í sum Seytjan Svakar Sektir á konsertini.
Stutt eftir hetta valdu tey í Lucy Nation at sleppa rapprokkinum og heldur spæla popprokk, Niels Uni og Jónas vóru samstundis koyrdir úr donsku útgávuni av bólkinum. Teir hildu tó báðir á í MC-Hár. C-987B var farin úr bólkinum fyri at konsentrera seg um hin bólkin, ið skifti navn til fyrst Crumb og síðan Lucination.
Niels Arge Galán avloysti C-987B, og kom sosttatt við aftur í bólkin, Niels hevði fyrstu ferð spælt við MC-Hár á Tungmálmi ’93 og var eisini gittarleikari á fyrsta innspælda lagnum hjá MC-Hár “Symphony of Irony”, umframt at Niels syngur á fleiri løgum á “Framvegis uttan vit”.
MC-Hár luttók á Prix Føroyum í 1999, og slepti í hesum sambandi fjolluttu rappdulnevnunum. Bólkurin var nú mannaður av Niels Una Dam, Allani Mortensen, Niels Arge Galan, Trónda Bogasyni, Hera Reynheim, Jónas Bloch Danielsen og Peturi Dalsgaard. Innleiðandi umfarið var í Miðvági, har spældi m.a. ein nýggjur spennandi bólkur, ið æt Clickhaze. Clickhaze tók øll og alt á bóli við sínum tónleikastýli, ið tey kallaðu Rip Hop. Eisini spældu fyrrverandi Prix Føroyar finalistarnir Bimbs og Lucy Nation, ið nú æt Crumb. Hetta gjørdist eitt sera hart umfarð, men tá kvøldið var av stóðu Clickhaze og MC-Hár eftir við finaluplássunum. Clickhaze nummar 1 og MC-Hár á øðrum plássi.
Við kenning og í ovfarakáti rópti Niels Uni av pallinum, eg elski tykkum øll, og leyp út í áskoðarafjøldina, ið bar hann runt í rúminum. Kærleiksboðskapurin bleiv somikið væl móttikin, MC-Hár valdi, at halda fast í boðskapinum “MC-Hár elskar teg”.
Høga støðið hjá Clickhaze gjørdi, at MC-Hár visti, at har skuldi okkurt heilt serligt til, um tað skuldi eydnast at vinna Prix Føroyar. Tí var ein sangskrivingar- og venjingarvika sett av í Sólarmagn á Velbastað, har vóru sangirnir Murder #1, Burn Me og Global Deceit skrivaðir, og m.a. spældu teir kórsang inn til fleiri af sangunum. Á sjálvari finaluni var eisini songkvinnan Tórun Poulsen við á einum lagi. Tað eydnaðist at fáa eitt triðja pláss, aftan fyri vinnaran Taxi og Kjølar, ið gjørdust nummar 2 annað Prix á rað.
Men líka stóran ans, sum tónleikurin fekk, fekk slagorðið “MC-Hár elskar teg”, m.a. lat bólkurin risastórar hjartaballónur detta úr loftinum á Prix Føroyar finaluni, meðan teir sungu “Murder one in the name of love”.
Á Prix 1999 fløguni vóru MC-Hár løgini Murder #1 og Global Deceit á, og gjørdi luttøkan sera nógv fyri bólkin, m.a. vunnu teir sær luttøku á Spot Festivalinum, fingu nógv spælijobb heima í Føroyum og árræðið til at fara í upptøkuhølið.
Hesaferð valdu teir at fara í upptøkuhølið í Keypmannahavn, Playground Studios lá eitt hanagleiv frá Sun Studios, men var eitt munandi minnið studio. Tað skuldi tó ikki gerast so lætt sum ætla, tí bert eina viku, áðrenn bólkurin skuldi í studio, valdi trummarin Petur Dalsgaard at gevast í MC-Hár.
Avloysarin var tó upplagdur tí Uni Árting spældi frammanundan saman við Niels í 200 og Mold, og búði eisini í Keypmannahavn. Harumframt plagdu hann og Niels Uni at skate’a saman, tá teir vóru yngri. Eftir eina viku av hørðum venjingum var Uni til reiðar at spæla tey 4 løgini inn, sum skuldu vera á Burn Me, EP’ini. Jónas var sjálvur tøkningur og ljóðblandaði saman við Trónda Bogasyni.
Eitt hart summar við nógvum konsertum endaði við, at MC-Hár hitaði upp fyri D:A:D í Ítróttarhøllini á Hálsi, áðrenn leiðin gekk til Århus, har Spot Festivalurin bíðaði. Tað var tó longu greitt áðrenn konsertina á Spot, at hetta fór at vera tann fyribils síðsta konsertin saman við Niels og Una, tí teir ætlaðu at brúka alla sína orku uppá 200. Men komnir av pallinum boðaði Tróndu Bogason frá, at eisini hann gavst í bólkinum. Tí orkan skuldi brúkast til lesnaðin á komponistlinjuni á Kongaliga Konservatorinum í Keypmannahavn, umframt Lucination, ið skuldi undir upptøkur av fyrstu fløguni.
Eftir í bólkinum vóru rappararnir Niels Uni og Allan, gittarleikarin Jónas og bassleikarin Heri. Skjótt eftir var avtala gjørd við Jens Virgar Jakobsen, ið spældi í Diatribes saman við Hera, um, at hann skuldi gerast nýggjur gittarleikari. Fríði Øster, ið áður hevði spælt trummir við MC-Hár eitt nú á Symphony of Irony og á ymiskum konsertum í 1992, játtaði somuleiðis at spæla trummir, tá hann ikki var upptikin við sínum donsku bólkum. Men alt ár 2000 gekk uttan eina einastu MC-Hár konsert.
MC-Hár varð settur á stovn 16. februar í 1991, á veg úr Djónastovu niðan í Gundadalshøllina tann dagin, tá Tórshavn fylti 125 ár. Tað vóru rappararnir MC-Allah (Allan Mortensen) og Spark Buzz N (Niels Uni Dam), sum stovnaðu bólkin. Hvørgin teirra var nakar stórur sangari, so hóast áhugin fyrst og fremst var fyri tungmálmi og rokki, so plagdu teir heldur at rappa, tá teir gingu í býnum. Allan spældi klarinett í GHM og Niels Uni hevði rappað og dansað break dance upp gjøgnum 80’ini í spírandi hip hop umhvørvinum í Havn.
Hetta kvøldið vóru teir troyttir av at rappa sangir hjá Grand Master Flash, MC Einar, Fat Boys og øðrum hip hop nøvnum og byrjaðu tí at yrkja sjálvir:
“Hvør er tað, hvør er tað, hvør er tað, sum er her
jú, tað er teir feitastu rapparnir í hesi verð…!
Komnir niðan til Kondittaríið varð ein plakat skrødd niður, og teksturin skrivaður aftanfyri á henni.
Fyrsta framførðslan var sama kvøld á Ebenezertrappuni, sangurin, ið seinni fekk heitið Jomfrúð rapp (ja við ð, eingin segði, at teir dugdu væl at stava), var ikki liðugur, men komandi dagarnar skrivaðu teir nøkur vers afturat.
Stutt eftir framførdu teir á einum veruligum palli fyrstu ferð í pausuni á Ársins songrødd kappingini í diskotek Tiffany í Tórshavn.
Í byrjanini, vóru tað bert teir báðir sum rappaðu. Teir luttóku m.a. við Paria á eini konsert, sum Paria spældi í Gundadalshøllini. Men skjótt komu Emil Hermansen á gittar, Eddie Joensen Næs á trummum, Johannes Danielsen á bassi uppí bólkin. Eivin Warberg (ljómborð) vandi eisini við nakrar ferðir, men gavst skjótt aftur.
Longu áðrenn fyrstu framførðsluna við egnum tónsleikarum, vóru allir tónleikararnir avloystir av C-987B(Torkil Olsen) á gittar, Jan Guttesen á bassi og Dr. D(Petur Dalsgaard á trummum. Teir spældu við bólkinum á fyrstu konsertini við bólki, ið var Stjørnukonsertini í Badmintonhøllini frammanfyri yvir 1.000 fólkum. Men eisini á Norrønt Dagsverk konsertini í Djónastovu.
Stutt eftir kom TjÈ (Tróndur Bogason) á ljómborð uppí bólkin og næsta konsertin var nýttársaftan í diskotek Hollywood. Her vóru tað bert teir tríggjir Spark Buzz N, MC-Allah og TjÈ sum spældu, lønin var 500 kr. + ein pizza í part, og var hetta fyrsta lønta jobb teir spældu.
Eftir hetta komu nøkur ár við nógvum tónleikara útskiftingum og nógvum konsertum, t.d. Útvarpskonsertin 1992, Tungmálmur 92-93, og Ólavssøkukonsertin 92, umframt nakrar í Djónastovu og í Bládýpinum. Í 1993 fóru MC-Allah og Spark Buzz N til Danmarkar í lestrarørindum, og bólkurin gavst fyrilbils at spæla live.
Teir høvdu sent eitt lag inn til sangkappingina hjá Føroya Undirhaldstónleikarafelag og Ungtemplarasambandi Føroya, og hóast lagið slapp við í kappingina, og bleiv lutvíst innspælt, so bleiv tað ongantíð liðugt innspælt, og var sostatt heldur ikki við á fløguni “Turelvandi Drøgg”.
Fyrsta útgivna lagið, kom ístaðin á “Rock í Føroyum” fløguni, ið TUTL gav út, har spældu teir lagið Symhony of Irony inn, og á Rock í Føroyum konsertunum spældu teir eisini, á hesum konsertum vóru tó hvørki MC-Allah ella Spark Buzz N við, og bólkurin var í roynd og veru hin bólkurin hjá Tróndi Bogasyni Lisa Sær Dupult. Hetta gjørdi, at longu eftir 5 ár, var tað eingin limur, ið hevur luttikið á øllum konsertunum hjá bólkinum.
Eftir Rock í Føroyum, fóru TjÈ, Spark Buzz N og MC-Allah at skriva nýggj løg, rappararnir sótu í Danmark og skrivaðu tekstirnar, meðan TjÈ, ið búði í Føroyum skrivaði tónleikin, og spældi inn ráar demoir av teimum. Symphony of Irony hevði vakt ans fyri bólkinum, og F.U.T. var tí klárt við tilboð um at spæla á Ólavsøkukonsertini 1996. Í hesum sambandi komu C-987B og Dr. D. aftur í bólkinum og nýggjur maður var www.shakespeare (Heri Reynhiem) á bass. Í venjingarhølinum fingu demoirnar av “Tú ert deyðir”, “Sangurin um orð, tøl og tos”, “Tú ert deyðir” og “Endiliga tað ordentliga ólavsøkurappið” endaligt skap.
Henda manning gjørdist eisini tann, ið myndaði bólkin á fyrstu fløguútgávuni. 1996-97 vóru nýtt til at skriva tónleik til fløguna “Framvegis uttan vit”, hetta varð nemmari, tí Tróndur eisini flutti til Keypmannahavnar. Fløgan var innspæld í West River Recording, við Havnará í Havn summarið 1997. Upprunaliga skuldi bólkurin spæla á ólavsøkukonsertini í 1997, men fyriskipararnir broyttu meining. Tí spældi MC-Hár í staðin í Grasagarði ólavsøkuaftan. ein konsert, ið er avmynda á fløguhúsanum. Harumframt varð øll fløgan spæld live Sjónleikarahúsinum, beint eftir loknar upptøkur.
Ljóðblandingin varð gjørd í heimskendu Sun Studios í Keypmannahavn, har tríggir ljóðblandarar arbeiddu við henni, Jón McBirnie, Bjarne Hansen og Freddy Albrechtsen. “Framvegis uttan vit” varð útgivin 10. februar í 1998.
Fløgan fekk blandaða móttøku, serliga fúlu tekstirnir østu nógv. Sangir um hasj og sperm vóru ikki gerandiskostur í Føroyum. Onkrir ummælarar vóru als ikki glaðir, og hóast fløgan vann nógvar fjepparar og seinni er nevnd sum íblástur hjá nøkrum av okkara fremstu tónleikanøvnum, so var tað bert Arnbjørn Ó. Dalsgarð, ið ummældi hana jaliga, tá hon kom út.
Arbeiðsheitið á fløguni var “Vit renna kapp” og var ætlanin, at fara inn á rennibreytina á Svangaskarði at gera eina myndatøku til fløguhúsan. Endaliga heitið virkaði onkursvegna hóskandi. Heitið kemur úr Barlast sanginum “Morguntúr”, har niðurlagið er:
Eg haldi, at tað er eitt sindur synd í løgmanni. Hann veit væl, at við at stuðla Jørgen í tollmálinum, so skaðar hann sítt trúvirði uppaftur meira, og styggir uppaftur fleiri sambandsveljarar frá sær.
Sambandsveljarin er í stóran mun hampafólk, og hevur tí ikki líka lætt, sum fólkafloksveljarin, við at góðtaka tílíkan atburð frá einum landsstýrismanni.
Men samstundis trúgvi eg veruliga ikki , at Kaj Leo sjálvur heldur, at Jørgen skal frá. Hetta er eitt gamalt mál, og hann var nokkso virkisfúsur, raskur og alt hatta har, og tað gerst ikki við, um hann leyg í januar, hann leyg um okkurt gamalt.
Trupulleikin er, at Kaj Leo als ikki skilur størra problematikkin við áliti á politisku skipanina. Hann sigur sjálvur við in.fo í dag, at inflasjón er farin í orðið “álit”. Áhugavert poeng, ið sigur meira um løgmann enn um hetta málið.
Samstundis byrja sambandstingmenn (ja, higartil bara menn) at vísa tenn. Hetta eru tingmenn, sum skilja problematikkin við áliti, og eisini vita, hvat hetta ger við teirra flokk og teirra veljarar.
Helgi Abrahamsen, ið eg ikki eri samdur við í nógvum málum, men sum tykist at vera ein maður drivnin av sannføringum heldur enn valdsgreði, segði tað sera væl við Kringvarpið í gjár:
“Í longdini verður tað keðiligt at dálka sær fingrarnar við at vaska øðrum. Tað vilja vit ikki standa model til í longdini”.
Hetta er Helgi neyvan øssemallur um at halda. Eitt nú hevur býráðslimurin Anfinn Brekkstein umleið somu fatan, og Lisbeth L. Petersen, nevndi hetta málið, sum eitt av teimum, ið fekk fyrrverandi løgmanskandidatin hjá Sambandinum at melda seg úr flokkinum.
Kaj Leo veit eisini, at koyrir hann Jørgen heim, so setur Fólkaflokkurin ivaleyst fram misálit á Løgmann. Jørgen stendur so eftir sum pínslaváttur, júst sum Kallsberg gjørdi, tá hann varð fangaður í kreativari bókføring. Og tað einasta sum fólkafloksfólk dáma betur enn virkisfýsni, eru pínslaváttar.
Sambandsflokkurin og serliga Kaj Leo stendur harafturímóti uppaftur veikari. Tí flokkurin skal út til eitt val, við sera lágari undirtøku og eftir at hava ført fólkaflokspolitikk í nógv harrans ár.
Nei, tað er ikki nemt at vera Kaj. Men við eini løgmansløn, so nýtist starvið heldur ikki at vera nemt, og í síðsta enda er tað Kaj, sum bestemmar. Men fyri Helga, Bárð, Jóhan, Reimund og Eivin, umframt møguliga onkran annan, sum skilur problematikkin til fulnar, so er hetta sku ikki serliga nemt.
Hvat skulu tey gera, kunnu tey bukka seg niður enn einaferð, og kunnu tey fara til val, við Kaj Leo sum frontfiguri, ella er hetta síðsti dropin, ið ger hann ov dálkaðan til at vera oddamaður fyri ein hampiligan flokk, ein flokk sum ikki longur orkar at dálka sær fingrarnar av at vaska øðrum.
Fór ein túr oman í Sandagerð og Álaker í dag, gekk ein túr við synunum runt í fjørðuni og hugdu í hyljar o.a. Men hugdu eisini at flokkum av fólki, ið vóru komin oman at loypa á sjógv. Eg føldi ein tørv á at vísa synunum hjá mær hesa dylluna, og tosa um hetta, at man ikki skal lata seg kroysta til nakað, ið man ikki hevur hug til, og at eingin hevði krav uppá nakað frá teimum, um teir valdu ikki at fylgja avbjóðingini.
Beint tá eg kom oman, stóð ein genta um 10 ára aldur í stiganum niður í vatni í Álakeri, tvær vinkonur sótu innballaðar í handklæði. Meðan ein triðja filmaði. Hendan í stiganum hevði als ikki hug at loypa útí, og hinar eggjaðu henni at loypa útí. Alla tíðina meðan vit gingu oman, hoyrdi eg tær eggja henni til, og at enda stakk hon beinið í sjógvin, og rópti so nei, eg geri tað ikki.
Tá lat í henni, ið filmaði: “So skyldar tú mær eina biografbillett”, tað var ikki sagt í spølni, men sum eitt krav. Hin segði, nei, tað geri eg ikki, minst líka ísakalt, sum hin hevði sagt tað. Men fór eitt sindur útí og so uppaftur. Tað virkaði alt ódámligt, og vísir, hvussu trupult tað er hjá børnum at skilja hetta stuttliga vaksnaspælið.
Komin yvir í Sandagerð var eg vitni til, at Petri Tannklinikk tók hetta spælið til eitt nýtt støði við at avbjóða aðrar fyritøkur. Well, eg sum hevði vóna, at Facebook aftur fór at blíva normal, má nokk liva við, at øll nú skulu loypa á sjógv umaftur í arbeiðsregi.
Men í tí eg gekk niðanaftur komu tvær mammur við synum oman, opinbart vóru tað synirnir, ið skuldu loypa á sjógv, tí løtu seinni stóðu dreingirnir í svmijibuksum, annar um 6-7 ára aldur umbestemmaði seg og segði, at hann ikki vildi, men mamman royndi at skumpa hann út eftir og segði “far nú!”.
So situr man aftur umborð, vit hava havt ein framúr dag, aftaná morgunmatin fóru vit til Eskifjörð, hoyrdi frá øðrum ferðafólki, at har var ein svimjihylur við fleiri glíðibreytum, umframt, at koyritúrurin var sera vakur.
Eg kann bara geva teimum rætt, náttúran er ófatiliga vøkur her, nú kavin enn setur dám á landslagið.
Svimjihylurin var fleiri klassar omanfyri tann á Egilstøðum og væl verdur at koyra teir eyka 40 minuttirnar fyri.
Har vóru 3 fínar glíðibreytir, harav tann størsta dekan ov stór og skjót til mín smakk, men dreingirnir dámdu væl, serliga Marius, sum fór 14 túrar í henni. Tummas er so varligur, so eg royndi at lokka hann í tað minstu breytina, so eydnaðist tað ikki.
Men vit fingu nakrar tímar at ganga í teimum ymsu temperaðu hylunum og pottunum. Eg slapp eisini ein lítlan túr í sauna.
Síðan ótu vit burgarar í Kaffihúsinum á Eskifirði. Ella tað gjørdu eg og Mikal. Tummas og Marius ótu pizza. Síðan gekk leiðin umborð aftur.
Vit fara úr Íslandi kl. 20 og koma á Havnina kl. 15 ímorgin. Um eina løtu er nátturði á skránni, deiliga buffetin lokkar.
Eg havi annars verið ein túr í Naust og lurta eftir Hans Andrias, hann hevur takla uppgávuna, at spæla fyri týskum pensjonistum væl. Men tá tey fóru í song í gjárkvøldið fingu vit lokka eitt Nirvanalag og eini tvey heimagjørd burturúr honum.
Deiligt, at hava ein risastóran Mikal við, sum hevur eyguni eftir hinum, so eg sleppi ein túr í Naust.
Nú havi eg seinastu dagarnar hugna mær við dreingjunum á familjucruise í Íslandi. Deiliga hugnaligur túrur, og eg havi róst Smyril Line fyri nógvar batar, men eitt er, sum er blivið nógv verri.
Man kann fanime ikki fáa ein ordiligan drekkamunn.
Eg havi brúk fyri minst einum krússi av te við mjólk í, fyri at byrja morgunin ordiligt. Men tað ber ikki til longur, te og kaffikannurnar, ið man fyrr fekk á borðið til morgunmatin, eru avloystar av einari ósjarmerandi automat, tað er sikkurt ok, tí vit fáa jú longu djús og vatn úr automatum. Trupulleikin er teir tøsuttu kopparnir, tað er ikki meira enn 2 ferðir upp í munnin, so man rennur í pendulfart millum automat og borðið. Nei, hatta er ein ommer.


c: text/html

text:
“Samson” á Fuglafirði í gjár
Sleiparin hjá MEST “Samson” vitjaði Fuglafjørð hósdagin. Borgarstjórin, Havnameistarin og umboð frá Effo og Havsbrún vóru umborð og vitjaðu. Menn vóru á einum máli um, at tað leingi hevur verið tørvur á einum størri sleipara – stutt og greitt tí kundarnir hava tørv á tí.
Við eini stødd á 26 metrar longd og 8 metrar breidd og eini togmegi á 39 tons kann Samson hava stóran týdning fyri menningini í Fuglafjarðar Havn og øðrum havnum kring landi. Størri skip kunnu nú hava møguleikan fyri at koma at bryggju.
Sum myndirnar vísa er Samson eisini vælegnað til at verða við í tilbúgving Føroya við vatnkanónum og einum sterku spæli. Eisini hevur hann bummar, sum røkka einar 10 metrar út frá skipinum á hvørjari síðu og sum kunnu brúkast í samband við oljudálkingar, verður sagt á MEST.

robotstxt: allowed

filter: keep


text:
“Í fyrsta umfari skulu feløgini leggja uppfyri, at mannfólk og konufólk í Føroyum liva ávikavist 0,8 og 1,5 ár longri enn í Danmark. Hesar livitíðarfortreytir skulu nýtast í sambandi við pensjónir, har útgjøldini byrja efter 1. januar 2017.”
Hetta stendur millum annað at lesa á heimasíðuni hjá Tryggingareftirlitinum. Skrivið varð lagt út í november í fjør, men tað munnu vera tey fægstu sum góvu sær far um, hvør avleiðingin var.
Tað sum hendi við hesum skrivi var, at Tryggingareftirlitið bað Betri, Lív og pensjónskassan hjá arbeiðarafeløgunum og Føroyar Handverkarafelag um at styrka grundarlagið undir útrokninginum av nýggjum pensjónum, har útgjald byrjar efter 1. januar 2017, soleiðis at feløgini skulu rokna við, at komandi pensjónistar liva longur enn fyrr.
Avleiðingin av hesum er, at pensjónin væntandi skal gjaldast út yvir fleiri ár. Tá somu pengar nú skulu røkka til fleiri ár, minkar útgjaldið frá lívrentuni lutfalsliga.
Lesið meira í blaðnum hetta vikuskiftið


text:
Kvívík: Svimjihylurin eisini opin leygarmorgnar
mentan21-04-2017 - 13:31 - Jóanis Nielsen
Kvívíkar kommuna arbeiðir miðvíst við at fáa økt um tilboðini til borgararnar. Tískil verður nú ein roynd gjørd, har svimjihylurin eisini verður opin leygarmorgnar frá kl.09.00-12.00. Reinsiskipanin, sum reinsar hylin er júst skift og lýkur hylurin nú øll krøv, sum Heilsufrøðiliga Starvsstovan krevur.
Hylurin opnar aftur hóskvøldið 20.04.2017 og verður eisini opin leygarmorgunin 22. apríl.
Fram til í summar verður hylurin sum vanligt opin týsdag og hósdag. Og nú eisini opin leygarmorgnar.
Vónandi fara nógv fólk at svimja leygardagar, so hetta verður partur av upplætingartíðini hjá svimjihylinum framyvir.


text:
Súsanna Tórgarð
Súsanna Tórgarð (fødd 12. mars 1959) er ein føroysk sjónleikarinna, leikstjóri, leikrithøvundur, týðari og lærari. Hon hevur lisið til lærara og varð liðug við útbúgvingina í 1986. Síðan hevur hon nomið sær útbúgving innan sjónleik, í 1990 varð hon liðug við 2 ára sjónleikaraútbúgving á Tidens Teater í Århus. Hon hevur eisini tikið 3 ára útbúgving sum lærari í F.M.Alexandertøkni frá Alexanderskolen í Keypmannahavn frá 2001 til 2004.[1] Hon hevur starvast sum yrkisleikari innan sjónleik síðan 1990. Hon hevur spælt nógvar sjónleikir á palli í Føroyum, og harumframt hevur hon eisini ritstjórnað fleiri leikir, skrivað leikir og umsett leikir til føroyskt. Hon hevur eisini lagt føroyska rødd til barnafilmar, sum hava verið vístir í Kringvarpi Føroya. Hon hevur eisini undirvíst á ymiskum skeiðum í drama, rødd og teksti og skrivað tekstir og yrkt sangir til fleiri Kabarettir. Hon hevur eisini framført skemt saman við øðrum, t.d. til jólaborðhald á Hotel Føroyum í 2009, har hon og systirin Ria Tórgarð framførdu skemt saman við brøðrunum Rasmus og Magnus Magnussen,[2] og í 2014 undirheildu tey trý systkini Súsanna, Riu og Hans Tórgarð. Súsanna er dóttir Axel Tórgarð, abbadóttir H.C.W. Tórgarð.[3]
Innihaldsyvirlit
Sjónleikari á palli[rætta | rætta wikitekst]
- NordOst - Torsten Buchsteiner, Tjóðpallurin, 2008
- Náttarherbergið - Maxim Gorkij, Tjóðpallurin, 2007
- Café Grugg - Tjóðpallurin, 2007
- Limbo - Margareta Garpes, Tjóðpallurin, 2006
- Móðir sjeystjørna - William Heinesen/ Egi Dam, Gríma, 2000
- Várkabarett - Gríma, 1999
- Rumbul í Húsi - Gríma, 1998
- Dreymur Jóansøkunátt - William Shakespeare, Gríma, 1998
- Oliver Twist - Charles Dickens, Gríma, 1997
- Á Krabbasvalanum - Marianne Goldman, Gríma, 1997
- Húsið hjá Bernardu Alba - Lorca, Gríma, 1995
- Góða Jelena - Ludmila Razumoskaja, Gríma, 1994
- Royndin - Egi Dam, variatiónir yvir Nólsoyar Páll - Gríma, 1993
- Glataðu spælimennirnir - Eyðun Johannessen/J. Ljunggren, Gríma, 1993
- Ferðin til heimsins enda - Olga G. Árnadóttir Gríma, 1992
- Sjeynda boð: Stjal eitt sindur minni - Dario Fo, Gríma, 1991
- Kraddarin - Súsanna Tórgarð/Birita Mohr, Gríma, 1990
Leikrit/leikstjórn o.a.[rætta | rætta wikitekst]
- Myrkursins børn 2013[4]
- Føroyingasøga, 2012, framført av Riu Tórgarð, tónleikur: Edvard Nyholm Debess[5]
- Kraddarin 2010 - sett upp við næmingum á Fø. Pædagogskúla
- Ólavsøkukabarettin 2008 - Sjónleikarhúsið í Havn
- Føroysk Mentannarkvøld í Sjónleikarhúsinum í Havn - 2006, 2007, 2008.
- Gátuføra Gívurin - Gríma 2001
- Hurlivasi á Meiarínum - Gríma 2000
- Vitavørðurin - Gríma 1999
- Grumma Grimhild - Gríma 1997
- Café Grugg - Gríma 1995
- Snati - Gríma 1996
- Hurlivasi í Lítluvík - Gríma 1992
- Øll í Verkfall - Sjónleikarafelagið á Oyrabakka 1991
Skriva leikrit[rætta | rætta wikitekst]
- Kraddarin - saman við Biritu Mohr 1990
- Snati - saman við Kristinu Hansen og Riu Tórgarð 1996
- Grumma Grimhild - saman við Biritu Mohr 1997
- Fótur í Hosu - saman við Hans Tórgarð 1999
- Myrkursins børn, 2013
Týðingar[rætta | rætta wikitekst]
- "Konan sum skrivaði brøv" úr "Talking Heads" eftir Alan Benett
- Sangir til "Ronju Ránsmannsdóttir", sangleikur eftir Sebastian[6]
Keldur[rætta | rætta wikitekst]
- ↑ listaskulin.fo - Súsanna Torgarð, sjónleikari
- ↑ hotelforoyar.fo - Jólafestivalur
- ↑ bokhandil.fo - Axel Tórgarð
- ↑ Tjodpallur.fo MYRKURSINS BØRN
- ↑ Sudurras.fo - Føroyingasøga í Stóra Pakkhúsi mánakvøldið (dagført)
- ↑ Tjodpallur.fo


text:
Oyggjarleikir, Einkultstartur og vetrakappingar
Tað stundar til Oyggjaleikir, sum í næsta summar verða á Gotlandi. Sersambandið fyri súkkling og triathlon, SST, verður væl umboðað, tí allar ítróttargreinar undir sersambandinum – súkkling, fjallasúkkling og triathlon – verða umboðaðar á komandi leikunum.
Í hesum sambandi fer Tórshavnar Súkklufelag at skipa fyri fimm kappingum í vetur – fimm Einkultsstartskappingum.
- Onkur fer ivaleyst at spyrja hví einkultstarskappingar. Orsøkin er tann, at Einkultstartskappingar eru við til at styrkja og menna bæði fjallasúkklarar, súkklarar og triathletar. Fysiskt og mentalt. Ongin ivi er í, at er ein sterkur í Einkultstarti, so stendur ein seg væl í hesum greinum, sigur Gunnar Dahl-Olsen, ið er nevndarlimur í Tórshavnar Súkklufelag.
Kappingarárið hjá TSF er liðugt, men við hesum “vetrakappingum” er møguleiki at halda formin viðlíka gjøgnum veturin. Talan er um fimm Einkultstartskappingar, og fýra kappingar telja við, tá samlaði vinnarin skal finnast.
- Fimm kappingar verða fyriskipaðar sum ein KUP-kapping, og fýra av teimum fimm kappingum telja við tá samlaði vinnarin skal finnast. Tvs. at hevur ein luttakari ætlanir um at vinna samanlagt, so skal hann í minsta lagi luttaka í fýra kappingum, sigur Gunnar við heimasíðuna hjá TSF, www.tsf.fo.
Kappingarnar verða ymsar í longd og í profili. Onkur kapping verður stutt, og onkur kapping hevur nógvar hæddarmetrar. Tann stytsta kapping verður 12 km og tann longsta 45 km.
Tað kostar kr. 300 at luttaka, og vinnarar í teimum ymsu bólkunum fáa gávukort frá Súkkluverkstaðnum hjá Gunnari. Vinnarin fær kr. 500, nr. 2 fær kr. 300 og nr. 3 fær 200. Kappast verður í bólkunum unglingar, motionistar og í Opnum bólki. Kappingarnar eru fyri bæði kvinnur og menn, og fyrireikararnir vóna umframt at síggja øll tey sum ætla at vinna sær eitt pláss á teimum trimum landsliðunum, eisini at síggja tey, ið nú fyrireika seg til langa teinin til París komandi summar.
- Vit eru greiðir yvir, at veðrið kann arga hesa ársins tíð. Tí skipa vit kappingina soleiðis, at allar fimm kappingar skulu koyrast leygardagar. Viðrar ikki, so verður koyrt sunnudagar, og arga veðurguðarnir aftur tá, so verður kappingin flutt til fylgjandi leygardag, siga fyrireikararnir við www.tsf.fo.
Fyrsta kapping verður leygardagin 22. oktobur kl. 15, og tá verður kappast í Kaldbaksbotni, har FM bleiv fyriskipað fyrr í ár. Tá bleiv koyrdur ein teinur sum er átta kilometur langur. Teinurin skuldi koyrast tríggjar ferðir. Soleiðis verður eisini 22. oktobur kl. 15.
Stigatalvan verður soleiðis:
Nr. 1 fær 7 stig
Nr. 2 fær 5 stig
Nr. 3 fær 4 stig
Nr. 4 fær 3 stig
Nr. 5 fær 2 stig
Nr. 6 fær 1 stig
Nr. 7, 8, 9, ... fáa 1 stig
Samlað yvirlit yvir kappingarnar verður at lesa undir Kappingar 2016.


text:
Í gjár fekk Fíggjarmálaráðharrin handað skriv frá 21 fekfeløgum, ið boðaðu frá, at tey fóru í samhugaverkfall fyri Pedagogfelagnum, mánadagin tann 15. januar.
Stutt eftir hetta fóru Fíggarmálaráðið, Kommunala Arbeiðsgevarafelagið og Pedagogfelagið niðan á Hotel Føroyar, at halda áfram við samráðingunum um lønarhækking.
Í gjárkvøldi berast so tíðindi um, at Pedagogfelagið hevur móttikið eina sera stóra peningaliga gávu. Heili 600 túsund krónur hevur Pedagogfelagið fingið, úr tí samsvarandi pedagogfelagnum í Íslandi. Upphæddin svarar til tíggju íslenskar milliónir.
Haraldur Freyr Gíslason, formaður í íslenska pedagogfelagnum sigur, at sjálvandi vilja tey stuðla frændum sínum í Føroyum. Eg eri vísur í at føroyingar høvdu gjørt tað sama fyri okkum.
Lítillátni heimstónleikarin
Ungi gøtumaðurin Ólavur Jákupsson hevur seinastu árini ferðast kring allan heim og spælt konsertir


text:
Fríggjadagin 3. februar hevði Reiðarafelagið fyri Farmaskip (RFF) aðalfund. Fyri vali á aðalfundinum stóðu Jens Meinhard Rasmussen, Gunnbjørn Joensen og Rúni V. Poulsen. Allir vóru afturvaldir.
Í ársfrásøgnini legði formaðurin, Jens Meinhard Rasmussen, m.a. dent á týdningin, sum henda vinnugrein hevur fyri føroyska samfelagið.
“Tøl hjá RFF vísa, at í 2015 var umsetningurin hjá limunum í felagnum millum 1,5 mia og 2 mia kr. Ein varlig meting er, at umleið helmingurin av hesum er frá tænastuútflutningi. Handilsskipaflotin stendur soleiðis fyri størsta føroyska útflutningsvirðinum aftaná fiskavørur, og er tí ein týdningarmikil partur av føroyska búskapinum.
Í kanning, sum Hans Ellefsen í fjør gjørdi um inntøkur av FAS-skipanini, er niðurstøðan, at tann føroyska FAS-skipanin í 2014 gav tí almenna góðar 60 mió. kr. í eykainntøku, í mun til um eingin FAS-skipan var. Niðurstøðan er eisini, at FAS-skipanin tilsamans fyllir umleið 5 % av føroyska heildar-búskapinum (til samanbering fylla fiski- og alivinnan 17 %). Eisini er greitt, at nógv fleiri inntøkur kunnu vinnast burtur úr FAS-skipanini.
Kanningin tekur samanum soleiðis:
• FAS skapar tí føroyska landskassanum munandi inntøkur
• FAS skapar inntøkur, sum tann føroyski landskassin annars ikki hevði fingið
• FAS er ein skipan í kapping – menningarmøguleikar eru
• FAS skapar arbeiðspláss við høgari spesialisering
• Stórur vøkstur síðan 2011 – men vøksturin er minkaður tey seinnu árini
• Økt avleitt virksemi síðan 2009
• FAS er ein fongur fyri tað føroyska samfelagið – og kundi verið enn betri
Tað er sostatt ikki at ivast í, at føroyski handilsflotin er ein av avgjørdu vinnuligu styrkjunum í føroyska samfelagnum.”
Til ber at lesa alla nevndarfrásøgnina her.


text:
Søgurnar í Heimurin hjá Andy eru skemt av tí gamla slagnum, og um somu tíð eru tær heilt modernaðar.
Fyri mín part hevur tað leingi verið saknur í føroyskum skemtisøgum av tí gamla slagnum. Kanska var tað, tí at tær vóru gjørdar at lesa upp á ungmannafelagsfundum og líknandi umhvørvum, at tær hvurvu saman við hesum. Søgurnar vóru stak munnligar, og M.A. Winther - hann við Ein skúladagur í K. og Orrustan í Klandurskoti - segði sínar søgur fyri Peturi Alberg, sum skrivaði tær niður so hvørt. Seinni trein bygdarmaðurin hjá M.A. Winther, Mourits Mohr, inn á pallin við søgunum um Læars og Anni-Lenu, ið vóru prentaðar í Følv árini 1943-55. Heðin Brú - enn ein av Sandoynni - og Martin Joensen hava eisini skrivað skemtisøgur innan somu siðvenju. Somuleiðis Jens Pauli Heinesen við sínum Rekamanni, ið kortini er eitt sindur øðrvísi.
Annars hevur tað verið langt ímillum, at nakar hevur roynt seg innan hesa hevd. Tað løgna er, at hevdin er til enn, at tað munnu vera fá fólk, sum dáma so væl at hoyra eina væl sagda søgu sum føroyingar. Men í mong ár er lítið og lætt komið á prent av hesum søguslagi.
Tað hevur klaksvíkingurin Andras Sólstein sett sær fyri at broyta við savninum Heimurin hjá Andy við undirtitlinum, bara nevndur á permuni: Nostalgisk minnisbrot og hugleiðingar. Søgurnar taka aftur um sjálvironiska endan frá Læarsi og Anni-Lenu, men eru um somu tíð fullkomiliga modernaðar og í tráð við nútímans stand-up.
Høvuðspersónurin Andy er í fjørutunum og tí mitt ímillum ungdómsárini og ta hóttandi ellina. Hann hevur ikki gloymt, hvussu tað var at spæla í orkestri, fara í býin eftir konufólki og at drekka seg skít saman við vinmonnunum. Tann tíðin var á tremur av lívi og dregur enn, men Andy er giftur við "henni sjálvari", og tað eru tvey børn í húsinum. Umstøðurnar eru sostatt ikki, sum tær einaferð vóru, men Andy roynir at seta á tjóðrið. Úr hesum standast nógvar skemtiligar hendingar.
Tá ið konan er farin í kvinnuball, sum hann konsekvent kallar gelluball, og han gleðir seg til whisky, sigar og eina krimi, men lítli kemur upp á tvørs. Ella tá ið hann og vinmenninir hittast í Whiskysamkomuni Norðmalt, har bara menniskir við y-kromosomum kunna gerast limir. Ella tá ið hann aftur ætlar sær at vera saman við vinmonnunum, men konan ger vart við, at tað er teirra brudleypsdagur. Í staðin noyðist hann saman við henni til Havnar at ganga í handlar, og hann er um at keða seg út av nálini. Tilveran fyrr og nú verður samanfata í orðunum: "Vit, sum fyrr nýttu frítíðina at lurta eftir og spæla rock, men sum í dag fáa tíðina at ganga við at sláa grasplenu, leggja flísar og standa einsamallir á trappuni og roykja".
Eg havi lisið tær nítjan søgurnar um Andy at kalla út í eitt, og tað er ikki víst, at tað skal viðmælast. Frægari er helst at njóta tær eina og eina, ella um tú ikki fært hildið tær, einar tvær ella tríggjar í senn. Í passaligum nøgdum líkasum við við góðum whisky.
Søgurnar eru stuttligar og somuleiðis javnan sorgblíðar, sjálvt hjá einum, sum er gott tíggju ár eldri enn høvundurin. Eg haldi, at onkursvegna fara at kalla allir menn at kenna seg aftur í hesum søgum. Á tí innara sjónvarpsskíggjanum fara teir at síggja yngri ár við balling og trolan eftir konufólki. Fara kanska at kenna sum í teimum fyrstu reglunum í stuttsøguni Duruta eftir Hans A. Djurhuus: "Tað er undarligt at ganga á grasgrónum gøtum fram við gomul burturgloymd hús. Sjáldsamar kenslur takast í sálini; tú gerst veikur um hjartað og fært hug at gráta". Akkurát tey seinastu orðini eru ivaleyst at gera ov nógv av, men restin haldi eg passar bara heilt væl.
Andras Sólstein dugir væl at gera bæði skemtiligar, beinraknar og hugfangandi smásøgur. Lesarin kann so saman við frásøgumanninum ugga seg við, at "rock'n'roll slær alt" og fáa sær ein single malt upp í nevið. Tað blívur mann so ongantíð ov gamal til.
Andras Sólstein: Heimurin hjá Andy. Sprotin gav út. 153 bls.


text:
Flagg og mentan fagnað!
Í reinsaríðnum heldur Bergljót av Skarði røðu, Benjamin Petersen spælir nøkur løg, og kaffi, køkur og te verða til keyps.Í Perluni verður ókeypis tiltak fyri børn við m.a. sangi, livandi søgu og ymiskum ítrivi.
Um kvøldið skipar Unga Tjóðveldið fyri stórum mentanartiltaki í Perluni. Skráin er hendan:
20.30 – Hurðarnar opna
21.00 – Vælkomin
21.15 – Sissal og Gø
22.00 – 23.30 – Yrkingar, røður, Open mic og listaframsýning
23.30 – Benjamin Petersen …
00.30 – SAKARIS
Kristina Clementsen og Tór Marni Weihe halda røður. Markus Hammer, Anna Malan Jógvansdóttir og Katrin Kamban lesa upp yrkingar og hugleiðingar. Elisabet Maria, Gunnvør Hoydal Brimnes, Anna Malan Jógvansdóttir, og Tóra Hoydal vísa myndir fram


text:
11. mai 2000Nr. 70
Løgtingslóg um arbeiðsumhvørvi, sum seinast broytt við løgtingslóg nr. 52 frá 4. mai 2017
Kapittul 1
Endamál og øki
§ 1. Endamálið við lógini er, at
1) virka fyri einum tryggum og heilsugóðum arbeiðsumhvørvi, sum altíð er í samljóði við teknisku og sosialu gongdina í samfelagnum,
2) skapa grundarlag fyri, at virkini sjálvi kunnu loysa sínar trygdar- og heilsuspurningar eftir vegleiðing og í samstarvi við feløgini á arbeiðsmarknaðinum og við vegleiðing og undir eftirliti av Arbeiðseftirlitinum.
§ 2. Henda lóg fevnir um arbeiði, gjørt fyri ein arbeiðsgevara.
Stk. 2. Undantikin eru:
1) arbeiði í privata húsarhaldi arbeiðsgevarans,
2) 1) arbeiði, sum einans verður avrikað av limum í húsi arbeiðsgevarans, og sum hoyra til húskið, samanber tó § 49, stk. 7.
3) veiða og fiskiskapur,
Stk. 3. Niðanfyrinevndu reglur fevna tó eisini um arbeiði, sum ikki verður gjørt fyri ein arbeiðsgevara, og tey arbeiði, sum nevnd eru í stk. 2, nr. 1-3.
1) § 16 um fleiri arbeiðsgevarar v.m., sum eru á sama arbeiðsplássi, §§ 26-32 um útvegafyritøkur o.a., um arbeiðstakarar o.a. og § 33 um byggiharrar v.m.,
2) §§ 34-35 um útinnan av arbeiði,
3) §§ 38-39 um tøknilig hjálpartól,
4) §§ 40-41 um evni og tilfar,
5) § 48, stk. 2, um ov ungan aldur, tá tað snýr seg um vandamikið arbeiði.
§ 3. Lógin hevur bert gildi fyri loftferðsluna, tá talan er um arbeiði á landi.
Stk. 2. Lógin hevur bert gildi fyri sjóvinnu og fiskivinnu í niðanfyri nevndu førum:
1) ferming og lossing av skipum, eisini fiskiskipum,
2) arbeiði hjá fyritøkum umborð á skipum, eisini fiskiskipum.
Kapittul 2
Trygdar- og heilsulig tiltøk á virkjum
Persónligt samband
§ 4. Á virkjum, har 1-9 fólk eru í arbeiði, eigur arbeiðið hjá virkinum, hvat trygd og heilsu viðvíkur, at fara fram soleiðis, at mest møguligt persónligt samband er millum arbeiðsgevaran og møguligar arbeiðsleiðarar, sbrt. § 20, og hini arbeiðsfólkini. Landsstýrismaðurin kann tó gera reglur um bygnaðin av einari trygdarskipan, har hetta verður hildið at vera neyðugt.
Trygdarskipanin
§ 5. Á virkjum, har 10 ella fleiri fólk arbeiða, skal arbeiðið hjá virkinum, hvat trygd og heilsu viðvíkur, samskipast.
Stk. 2. Arbeiðsleiðarin fyri einum virkisøki skal saman við einum trygdarumboði skipa ein trygdarbólk fyri tað ávísa arbeiðsøkið.
Stk. 3. Har eitt álitisfólk er valt, kann hetta samstundis vera trygdarumboð. Eru fleiri álitisfólk innan sama økið, kunnu hesi sínámillum velja eitt trygdarumboð. Í øðrum førum velja arbeiðsfólkini eitt trygdarumboð fyri hvørt arbeiðsleiðaraøki til at virka í trygdarbólkinum. Trygdarumboðið umboðar arbeiðsfólkini í spurningum, sum viðvíkja trygdar- og heilsuviðurskiftum teirra.
Stk. 4. Tey arbeiðsleiðaraøki, sum hava bert fá arbeiðsfólk, ella hava bert fá arbeiðsumhvørvislig vandamál, kunnu frá Arbeiðseftirlitinum fáa undantak frá kravinum um serligar trygdarbólkar.
§ 6. Á virkjum, sum hava 20 arbeiðsfólk ella fleiri, skal trygdarnevnd skipast. Á virkjum, har ein ella tveir trygdarbólkar eru, skulu limirnir í hesum bólki ella bólkum, saman við arbeiðsgevaranum ella einum umboði fyri henda, sum hevur ábyrgdina av virkinum, skipa trygdarnevndina, soleiðis at nevndin á virkjum við einum trygdarbólki fær 3 limir og á virkjum við tveimum bólkum fáa 5 limir. Á virkjum, har fleiri enn tveir trygdarbólkar eru, velja trygdarumboðini sínámillum 2 limir og arbeiðsleiðararnir sínámillum 2 limir. Hesir 4 limirnir skulu so saman við arbeiðsgevaranum ella einum umboði fyri henda, sum hevur ábyrgdina av virkinum, skipa trygdarnevndina, ið soleiðis fær 5 limir. Trygdarnevndin skal fyriskipa, leiða, ráðgeva, kunna og hava eftirlit við tí trygdar- og heilsuliga arbeiðinum á virkinum.
Stk. 2. Eftirlitsmaðurin hjá Arbeiðseftirlitinum skal, tá hann vitjar virkið, hava samband við leiðsluna á virkinum, trygdarumboðini á staðnum, trygdarbólkarnar og umboð fyri trygdarnevndina. Tey ymsu trygdarumboðini skulu hava loyvi til at leggja fyri eftirlitsmannin hjá Arbeiðseftirlitinum allar teir spurningar, sum hava týdning fyri trygdina og heilsuumstøðurnar á virkinum.
§ 7. Landsstýrismaðurin kann áseta nærri reglur um bygnaðin og virksemið hjá virkinum viðvíkjandi arbeiði innan trygd og fyribyrging av heilsuvandum, t.d. reglur um:
1) val av trygdarumboðum,
2) rættindi og skyldur hjá trygdarumboðunum,
3) stovnan av trygdarbólkum, trygdarnevndum og arbeiðsøkjum teirra,
4) útbúgving hjá limunum í trygdarskipanini,
5) ta dagligu leiðsluna av trygdararbeiðinum.
Stk. 2. Fyri tey arbeiði, arbeiðsøki ella arbeiðspláss, har tað verður hildið at vera óneyðugt at hava trygdararbeiði sambært hesi lóg, er heimilað landsstýrismanninum at gera frávík frá reglunum í hesi lóg, ella at laga tær eftir teimum serligu viðurskiftunum.
§ 8. Arbeiðsgevarin skal síggja til, at sett verður av ein eftir viðurskiftunum rímilig tíð til limirnar í trygdarbólkunum og trygdarnevndunum til at røkja skyldur sínar í trygdararbeiðinum.
Stk. 2. Arbeiðsgevarin skal síggja til, at limirnir í trygdarbólkunum og trygdarnevndunum fáa høvi til at fáa neyðuga vitan og útbúgving í trygdarspurningum.
Stk. 3. Arbeiðsgevarin skal geva trygdarbólkunum/trygdarnevndunum høvi til at luttaka í teimum ráðleggingum, sum viðvíkja trygdini og heilsuumstøðunum á arbeiðsplássinum.
Stk. 4. Á virkjum, har tað sambært § 5 eru ein ella fleiri trygdarbólkar, men ongar trygdarnevndir sambært § 6, skal arbeiðsgevarin síggja til, at tey verkevni, sum viðvíkja trygdarnevndini, verða væl og virðiliga røkt í samarbeiði við trygdarbólkin/-bólkarnar.
§ 9. Arbeiðsgevarin ber útreiðslurnar, ið standast av virksemi trygdarumboðsins, og rindar hesum fyri miss av inntøku, eisini tá tað snýr seg um inntøkumiss í sambandi við neyðuga luttøku á trygdarskeiðum o.a. Sama er galdandi fyri arbeiðsleiðaran, tá hesin luttekur á fyriskipaðum trygdarskeiðum v.m.
Stk. 2. Landsstýrismaðurin kann áseta nærri reglur um, at landskassin letur stuðul til alla ella partvísa gjalding av teimum útreiðslum, ið stava frá útbúgving av limum í trygdarskipanini.
Stk. 3. Limirnir í trygdarskipanini eru vardir móti uppsøgn og aðrari skerjan av viðurskiftum sínum, á sama hátt sum álitisumboð og talsmenn teirra eru tað innan teirra fakliga arbeiðsøki. Eisini skal arbeiðsgevarin minst eina viku, áðrenn limur í trygdarskipanini verður uppsagdur, kunna Arbeiðseftirlitið, soleiðis at Arbeiðseftirlitið hevur møguleika at kanna viðurskiftini í sambandi við uppsøgnina.
Stk. 4. Verður ósemja um tey í stk. 1 og 3 nevndu viðurskifti, t.d. spurningin um hvørjar reglur skulu nýtast ella um brot á og tulking av reglunum, so skulu hesar avgerast á fakligan hátt ella, um hetta ikki letur seg gera, av rættinum.
§ 10. Landsstýrismaðurin kann áseta nærri reglur um, at virki skulu síggja til, at latin verður sakkøn hjálp, sum, í sambandi við trygdararbeiði, skal ganga til handa, tá viðurskiftini viðv. trygdini ella heilsuni hjá arbeiðsfólkunum tala fyri hesum.
Kapittul 3
Vanligar reglur
Arbeiðsgevarin
§ 11. Arbeiðsgevarin skal síggja til, at arbeiðsviðurskiftini, hvat trygd og heilsu viðvíkur, eru góð. Í hesum sambandi verður serliga víst til:
1) Kapittul 4 um útinnan av arbeiðinum.
2) Kapittul 5 um arbeiðsplássið.
3) Kapittul 6 um tøknilig hjálpartól.
4) Kapittul 7 um evni og tilfar.
§ 11 a. 1) Tá ið umstøðurnar vegna trygd og heilsu gera tað neyðugt, kann Arbeiðseftirlitið krevja, at arbeiðsgevari skipar fyri, at ein skrivlig arbeiðsplássmeting av trygdar- og heilsuumstøðunum á arbeiðsplássinum, verður gjørd.
Stk. 2. Trygdarskipan virkisins skal verða tikin við upp á ráð og luttaka í øllum arbeiðinum viðvíkjandi ráðlegging, skipan, útinnan, uppfylging og dagføring av arbeiðsplássmetingini. Tað skal við eini átekning á arbeiðsplássmetingina av trygdarskipanini váttast, at trygdarskipanin hevur verið við í arbeiðinum. Á virkjum, har eingin trygdarskipan er, skulu starvsfólkini vátta, at tey hava verið við í arbeiðinum.
Stk. 3. Arbeiðseftirlitið skal gera oyðubløð, sum arbeiðsgevarin kann nýta í sambandi við arbeiðsplássmetingina. Um arbeiðsgevarin biður um tað, skal Arbeiðseftirlitið eisini vera virkjunum til hjálpar at gera arbeiðsplássmetingina.
Stk. 4. Læknar, arbeiðsheilsuráðsdeild og heilsumyndugleikar við ábyrgd fyri arbeiðsheilsuráðskanningum, hava atgongd til arbeiðsplássmetingina hjá virkinum, tá tað er týðandi fyri heilsueftirlit við teimum, sum eru sett í starv.
§ 12. Á virkjum og arbeiðsplássum, sum eru undir hesi lóg, skulu eftir Arbeiðseftirlitsins ætlan vera tørvandi ráð til handa til fyrstuhjálp í vanlukkutilburði, eins og eftirlitið kann treyta tilgerð av serstakari skaðastovu á størri virkjum, um mett verður, at tørvur er á hesum.
Stk. 2. Á arbeiðsplássum, har fleiri enn 20 fólk starvast, kann Arbeiðseftirlitið krevja, at góðkendar børur eru til taks, og at minst eitt fólk hevur tikið eitt av Arbeiðseftirlitinum góðkent skeið í fyrstuhjálp.
§ 13. Arbeiðsgevarin skal við leiðbeining og gjølla eftirliti vissa seg um, at arbeiðið við atliti at skaða- og heilsuvanda verður gjørt fult forsvarliga.
§ 14. Arbeiðsgevarin skal kunna arbeiðsfólkini um teir vanlukku- og heilsuvandar, ið møguliga eru tengdir at arbeiði teirra.
Stk. 2. Arbeiðsgevarin skal eisini síggja til, at arbeiðsfólkini fáa neyðuga upplæring og leiðbeining í at gera arbeiðið so vandaleyst, sum yvirhøvur gjørligt.
Stk. 3. Landsstýrismaðurin kann áseta nærri reglur um skyldur arbeiðsgevarans, sbrt. stk. 1 og 2.
§ 15. Arbeiðsgevarin skal síggja til, at samstarv um trygd og heilsu verður framt sambært ásetingunum í 2. kap., og skal hann eisini luttaka í samstarvinum.
§ 16. Hava fleiri arbeiðsgevarar arbeiði um hendi, og fer hetta fram á sama arbeiðsplássi, skulu øll, sum starvast á slíkum arbeiðsplássi, samstarva um at skapa trygg og heilsugóð arbeiðsviðurskifti fyri øll, ið starvast har.
Stk. 2. Landsstýrismaðurin kann áseta nærri reglur um samstarv sambært stk. 1.
§ 17. Arbeiðsgevarin hevur skyldu til at kunna trygdarumboðini og álitisfólkini innan viðkomandi arbeiðsøki, um tey boð, sum Arbeiðseftirlitið, ella tann í § 56 nevndi mynduleiki ella stovnur, skrivliga hevur fyrisett. Somu skyldu hevur arbeiðsgevarin mótvegis hinum trygdarumboðunum ella álitisfólkunum, sum ynskja at fáa kunnleika til tey givnu boðini.
Stk. 2. Eru hvørki trygdarumboð ella álitisfólk á einum arbeiðsplássi, skulu tey, sum arbeiða á nevndu virkjum, vera kunnað um tey boð, sum umrødd eru í stk 1, 1. pkt.
§ 18. Tá Arbeiðseftirlitið krevur tað, ella um viðurskiftini annars tala fyri tí, skal arbeiðsgevarin seta í verk kanningar, royndir og ástaðareftirlit, og møguliga boðsenda sakkønari hjálp fyri at tryggja sær, at arbeiðsviðurskiftini, hvat trygd og heilsu viðvíkur, eru fullgóð.
Stk. 2. Arbeiðseftirlitið kann til hagfrøðiliga nýtslu, krevja upplýsingar frá arbeiðsgevara um viðurskifti, sum hava arbeiðsumhvørvisligan týdning. Í teimum førum, har hesi hagtøl verða almannakunngjørd, mugu nøvn ella fyritøkur ikki nevnast.
§ 19. Ásetingarnar í hesi lóg um arbeiðsgevarans skyldur eru eisini galdandi fyri tann, sum leiðir ella luttekur í leiðslu virkisins.
Arbeiðsleiðarin
§ 20. Við arbeiðsleiðara er at skilja hann ella hon, hvørs arbeiði bert ella fyri størstan partin er, arbeiðsgevarans vegna, at leiða og hava eftirlit við arbeiðinum á virkinum ella pørtum av hesum.
§ 21. Arbeiðsleiðarin skal virka fyri, at arbeiðsviðurskiftini á hansara øki eru fult forsvarlig, hvat trygd og heilsu viðvíkur. Arbeiðsleiðarin skal eisini síggja til, at tey tiltøk, sum gjørd verða við tí fyri eyga at betra um trygdar- og heilsuviðurskiftini á arbeiðsplássinum, virka eftir ætlan.
Stk. 2. Verður ein arbeiðsleiðari varugur við brek ella manglar, sum kunnu føra til vanlukkutilburðir ella sjúku hjá arbeiðsfólkunum, skal hann beinanvegin síggja til, at neyðug tiltøk verða framd fyri at forða fyri, at vanlukka ella sjúka stendst av hesum. Er hann ikki førur fyri beinanvegin at seta hesi tiltøk í verk, skal hann beinanvegin siga arbeiðsgevaranum frá hesum vandamáli.
§ 22. Arbeiðsleiðarin skal luttaka í samstarvinum um trygd og heilsu, sum ásett í kap. 2, §§ 16 og 33.
Arbeiðsfólkið
§ 23. Arbeiðsfólkið skal virka fyri, at arbeiðsviðurskiftini, hvat trygd og heilsu viðvíkur, eru fult forsvarlig innan síni arbeiðsøki, íroknað at tey tiltøk, sum verða gjørd fyri at fremja trygdina og heilsuna, virka sum ætlað.
Stk. 2. Verður arbeiðsfólk varugt við brek ella manglar, sum kunnu vera til vanda fyri trygdina ella heilsuna, og sum tey sjálvi ikki eru før fyri at bøta um, skulu tey beinanvegin boða trygdarbólkinum, arbeiðsleiðaranum ella arbeiðsgevaranum frá.
Stk. 3. Har tað vegna útinnan av einum arbeiði, eitt nú umvæling ella umsiting, fyribils er neyðugt at taka burtur trygdartiltøk, skal ansast eftir, at hetta ella hesi tiltøk verða sett aftur í verk, beinanvegin umrødda arbeiðið er liðugt, ella at eins góð verndartiltøk verða gjørd.
§ 24. Arbeiðsfólkini skulu luttaka í samstarvi um trygd og heilsu, sum hetta er ásett í kap. 2.
§ 25. Tey, sum hava starv sítt á einum arbeiðsplássi, har fleiri arbeiðsgevarar hava tey ymisku arbeiðini um hendi, skulu geva seg undir tær reglur, sum eru galdandi fyri samstarv hjá virkjunum, samanber §§ 16 og 33, umframt tær reglur, ið fevna um tað arbeiði, tey skulu útinna.
Stk. 2. Tey, sum arbeiða á økinum hjá einum fremmandum virki, skulu geva seg undir tær reglur um trygd og heilsu, sum galdandi eru fyri nevnda virki, umframt tær reglur, ið fevna um tað arbeiði, tey skulu útinna.
Útvegarar, innleggjarar, umvælarar, ráðleggjarar o.a.
§ 26. Tann, sum selur, útleigar, gevur ella sýnir fram maskinur, maskinlutir, íløt, lutvíst tilvirkaðar konstruktiónir, tól, amboð ella onnur tøknilig hjálpartól, skal síggja til, at nevndu lutir, tá teir verða útflýggjaðir til nýtslu ella verða vístir fram, verða útgjørdir við neyðugum trygdarútbúnaði, og kunnu nýtast til tað, teir eru ætlaðir, uttan at vera vandamiklir fyri trygdina ella heilsuna, sambært kap. 6. Neyðugar og lætt skiljandi leiðbeiningar um nýtslu, umsiting, flutning og uppseting skulu fylgja við, tá lutirnir verða útflýggjaðir.
Stk. 2. Verða liðug, tøknilig hjálpartól útflýggjað, latin til sølu, útleigað ella útlænt, galda somu skyldur, sum oman fyri eru nevndar.
Stk. 3. Tá Arbeiðseftirlitið krevur tað, ella viðurskiftini gera tað neyðugt, skal innflytarin ella framleiðarin síggja til, at kanningar, royndir og sýningar verða gjørdar av sakkønum persóni fyri at staðfesta, at tað tekniska hjálpartólið er fult forsvarligt, hvat trygd og heilsu viðvíkur.
Stk. 4. Tá Arbeiðseftirlitið krevur tað, skal innflytarin ella framleiðarin upplýsa, hvørt tær seldu nøgdirnar av tøkniligum hjálpartólum kunnu hava við sær vandar fyri trygd og heilsu.
§ 27. Allar maskinur, sum verða útflýggjaðar ella sýndar fram, skulu vera merktar við navninum á framleiðaranum. Verða maskinurnar innfluttar, skal navn og bústaður innflytarans ella annað frámerki standa á maskinunum, soleiðis at eingin ivi er um, hvør er framleiðari ella innflytari.
§ 28. Tann, sum í sjálvstøðugari vinnu innleggur, umbyggir ella umvælir eitt tekniskt hjálpartól, skal ansa eftir, at trygdartreytirnar og trygdarávísingarnar, sum eru galdandi fyri hjálpartólið, eru fylgdar.
Stk. 2. Um ein umvæling bert fevnir um ein ella nakrar partar av tí tóli, sum verður umvælt, skal umvælarin ansa eftir, at trygdartreytirnar og trygdarávísingarnar fyri henda part/hesar partar verða fylgdar. Verður umvælarin í hesum arbeiði varugur við onnur brek, feilir ella manglar, sum hava trygdarligan týdning, skal hann gera eigaran ella brúkaran kunnugan við hetta.
§ 29. Tann, sum letur frá sær eina verkætlan um eitt tøkniligt hjálpartól, framleiðsluútbúnað, byggi- ella anleggsarbeiði, skal í ætlanum sínum taka fyrilit viðvíkjandi trygd og heilsu, tá arbeiðið verður gjørt, og viðvíkjandi rakstrinum av lidna bygninginum ella útbúnaðinum. Hetta hevur eisini gildi fyri tann ella teir, ið hava eftirlit við eini slíkari verkætlan, ella sum ráðgeva um viðurskifti innan arbeiðsumhvørvi.
§ 30. Reglurnar í §§ 26, 27, 29 og 31, stk. 2, hava eisini gildi fyri útvegarar o.a. av evnum og tilfari við eginleikum, ið kunnu vera vandamikil fyri trygdina og heilsuna.
§ 31. Landsstýrismaðurin kann áseta nærri reglur um tey í §§ 26-30 umrøddu viðurskifti. Stk. 2. Reglurnar í §§ 26-30 frítaka ikki brúkarin fyri skyldur eftir lógini.
§ 32. Eru serlig viðurskifti, kann landsstýrismaðurin áseta reglur ella fremja avgerðir, sum víkja frá krøvunum í grein 26-30. Slíkar avgerðir kunnu eisini í ávísum førum, um serlig viðurskifti tala fyri tí, takast av Arbeiðseftirlitinum.
Byggiharrar
§ 33. Í byggi- ella øðrum anleggsvirksemi, har meira enn 10 persónar starvast, skal byggiharrin ella hann, ið byggiharrin setir til tess, samskipa tey tiltøk, ið kunnu fremja trygdina og heilsuviðurskiftini hjá teimum, ið starvast á byggiplássinum hjá teimum ymsu arbeiðsgevarunum.
Stk. 2. Landsstýrismaðurin kann áseta nærri reglur um tiltøk sambært stk. 1.
Kapittul 4
Útinnan av arbeiði
§ 34. Arbeiðið skal skipast, leggjast til rættis og gerast soleiðis, at tað við atliti at trygd og heilsu er fult forsvarligt.
Stk. 2. Viðurkendar normar og fyrisett mát, ið hava trygdar- ella heilsuligan týdning, skulu fylgjast.
§ 35. Landsstýrismaðurin kann áseta nærri reglur um tey krøv, sum skulu vera lokin, fyri at eitt arbeiði kann metast fult út ráðiligt, tilætlað, skipað og gjørt, herundir um:
1) tiltøk ella møguligt bann móti serliga vandamiklum arbeiði, arbeiðsgongdum og arbeiðshættum,
2) persónligar verndarlutir og serlig arbeiðsklæðir,
3) at tey arbeiði, sum hava við sær stóran vanda fyri vanlukkum ella sjúkum, herundir spreingiarbeiði v.m., bert mugu gerast av persónum, sum hava prógv fyri, at teir hava eina nærri ásetta útbúgving, ella hava staðið roynd,
4) at tá umstøðurnar vegna trygd og heilsu krevja tað, skulu skipanir fyri arbeiðsgongdina, arbeiðsætlanir og arbeiðshættir gerast, og at slíkar skipanir og broytingar skulu leggjast fyri Arbeiðseftirlitið til ummælis ella góðkenningar, áðrenn tær verða settar í verk.
Stk. 2. Í nevndu reglum kunnu nýtast ávísingar til normar og fyrisett mát, tá tað er týðiliga tilskilað, hvørji hesi eru, herundir eisini við dagfesting.
Kapittul 5
Arbeiðsplássið
§ 36. Arbeiðsplássið skal vera soleiðis innrættað, at tað lýkur øll trygdar- og heilsulig krøv.
Stk. 2. Viðurkendar normar og fyrisett mát, ið hava trygdar- ella heilsuligan týdning, skulu fylgjast.
§ 37. Landsstýrismaðurin kann áseta reglur um innrætting av føstum, fyribils, skiftandi og uttandura arbeiðsplássum, herundir serligar fyriskipanir í sambandi við kolanáms- og bergholsarbeiði.
Stk. 2. Í nevndu reglum kunnu nýtast ávísingar til normar og fyrisett mát, tá tað er týðiliga tilskilað, hvørji hesi eru, herundir eisini við dagfesting.
Stk. 3. Landsstýrismaðurin kann eisini áseta reglur um:
1) at byggiætlanir o.t. í sambandi við bygging ella umbygging av virkjum skulu sendast Arbeiðseftirlitinum til ummælis, áðrenn nevndu arbeiði verða sett í verk,
2) at ætlanir um innrætting ella broytingar av hølum, tøkniligum útbúnaði o.a. skulu leggjast fyri Arbeiðseftirlitið til ummælis ella góðkenning, áðrenn nevndu arbeiði verða sett í verk, og
3) at bygningar, høli o.t. ikki mugu leigast út til vinnulig endamál, fyrr enn spurningurin um, hvørt hølini v.m. kunnu nýtast til tað ætlaða endamálið, hevur verið lagdur fyri Arbeiðseftirlitið til ummælis ella góðkenningar.
Kapittul 6
Tøknilig hjálpartól
§ 38. Tøknilig hjálpartól skulu vera framleidd og skulu kunna nýtast soleiðis, at tey eru fult forsvarlig, hvat trygd og heilsu viðvíkur. Reglurnar viðvíkjandi nýtsluni galda eisini fyri umsiting, reingerð, umvæling o.a.
Stk. 2. Viðurkendar normar og fyrisett mát, ið hava trygdar- ella heilsuligan týdning, skulu fylgjast.
§ 39. Landsstýrismaðurin kann áseta reglur um tøknilig hjálpartól, herundir um:
1) at framleiðsla, innflutningur, avhending, framsýning ella nýtsla av serliga vandamiklum, tøkniligum hjálpartólum skal verða bannað,
2) at ætlanir um bygging, útinnan og uppseting av tøkniligum hjálpartólum skulu leggjast fyri Arbeiðseftirlitið til ummælis ella góðkenningar,
3) at eitt tøkniligt hjálpartól skal vera góðkent av Arbeiðseftirlitinum, áðrenn tað verður avhendað ella latið brúkaranum ella tikið í nýtslu,
4) at tøknilig hjálpartól skulu fráboðast til Arbeiðseftirlitið ella verða roynd ella aðrar eftirlitskanningar verða framdar, herundir eisini tíðarávísar kanningar,
5) at tøknilig hjálpartól skulu vera týðiliga merkt, soleiðis at tað er lætt at finna fram til framleiðaran ella innflytaran, fyri at vissa kann fáast fyri tey tøkniligu data, tólið hevur, slag, uppruna, góðkenning, royndir ella onnur viðurskifti, sum hava týdning fyri arbeiðsumhvørvið.
Stk. 2. Í nevndu reglum kunnu nýtast ávísingar til normar og fyrisett mát, tá tað er týðiliga tilskilað, hvørji hesi eru, herundir eisini við dagfesting.
Kapittul 7
Evni og tilfar
§ 40. Evni og tilfar, ið eru av slíkum slagi, at tey kunnu vera vandamikil fyri og minka um trygdina ella skaða heilsuviðurskiftini, mugu bert verða framleidd og verða nýtt í arbeiðsgongdum og arbeiðshættum, sum á tryggan hátt verja arbeiðsfólkini móti vanlukkum og sjúkum.
Stk. 2. Viðurkendar normar og fyrisett mát, ið hava trygdar- ella heilsuligan týdning, skulu fylgjast.
§ 41. Landsstýrismaðurin kann áseta reglur um framleiðslu, innflyting, goymslu, flutning og nýtslu av evnum og tilfari, herundir um:
1) serliga merking av evnum og tilfari, ið nýtt verða í arbeiði ella innpakking,
2) skyldu til at seta í verk heilsufrøðiligar mátingar av luftdálking,
3) fráboðan um evni og tilfar við skyldu til ávísing um viðurskifti, sum hava týdning fyri metan um, hvussu vandamikið evnið ella tilfarið er,
4) at evni ella tilfar, ið kann vera vandamikið ella á annan hátt kann minka um trygdina og heilsustøðuna, ikki má nýtast, um hetta kann skiftast um við eitt vandaleyst, minni vandamikið ella minni ørkymlandi evni ella tilfar,
5) at evni ella tilfar, ið kunnu vera vandamikil ella á annan hátt kunnu minka um trygdina og heilsustøðuna, ikki mugu nýtast til ávíst endamál ella innan serligt øki, áðrenn Arbeiðseftirlitsins góðkenning fyriliggur,
6) at tøknilig databløð og líkn. frá framleiðara og innflytara av evni og tilfari skulu innihalda allar upplýsingar um evnið ella tilfarið og somuleiðis um ta ávirkan, hetta kann hava á trygdina og heilsustøðuna í arbeiðsumhvørvinum,
7) um brúkaravegleiðing frá útvegamonnum og arbeiðsgevarum.
Stk. 2. Landsstýrismaðurin kann áseta reglur um bann móti framleiðslu, innflyting og nýtslu av evnum og tilfari, ið kunnu vera vandamikil fyri ella minka um trygdina og heilsustøðuna.
Stk. 3. Í reglunum um evni og tilfar kunnu nýtast normar og fyrisett mát, tá tað er týðiliga tilskilað, hvørji hesi eru, herundir eisini við dagfesting.
Stk. 4. Arbeiðseftirlitið ásetir markvirði fyri evni og tilfar, og eisini eitt yvirlit yvir evni og tilfar, ið verða hildin at vera vandamikil ella minka um trygdina og heilsustøðuna.
Kapittul 8
Hvíldartíð og frísamdøgur
§ 42. Arbeiðstíðin skal skipast soleiðis, at í hvørjum samdøgri, roknað frá tí at arbeiðið byrjar, skulu arbeiðsfólk hava eina hvíldartíð, ið er minst 11 samfeldar tímar.
Stk. 2. Hvíldartíðin kann minkast til í minsta lagi 8 tímar í:
1) arbeiði í fiskavirkjum í háveiðitíðini,
2) árstíðarbundnum arbeiði í byggi- og verkayrki,
3) vaktarskifti á virkjum, sum hava vaktarskipan, tá partarnir á arbeiðsmarknaðinum semjast um tað,
4) inn- og uppskiping og tørvandi arbeiði, sum hartil hoyrir, so sum goymslu og pakkhúsarbeiði, og
5) arbeiði í landbúnaðinum.
§ 43. Arbeiðsfólk mugu ikki regluliga arbeiða sunnu- og halgidagssamdøgur, uttan so at halgidagsarbeiðið er til samfelagsins frama ella er neyðugt fyri at varðveita virðir.
Halgidagssamdøgur skulu liggja innan fyri tíðarskeiðið frá kl. 22.00 kvøldið fyri halguna til kl. 08.00 morgunin eftir halguna.
Stk. 2. Sum endurgjald fyri mista frítíð, orsakað av regluligum sunnudagsarbeiði, hava arbeiðsfólk rætt til aðra samfelda frítíð innan fyri eina viku, við at samsvarandi tal av arbeiðstímum dettur burtur.
§ 44. Tá náttúruviðurskifti, vanlukkur, maskinbrek e.t. koma óvart á, og hava við sær, at ólag kemur í raksturin á virkinum, kunnu frávik gerast frá §§ 42 og 43 í tann mun, tað er avgerandi neyðugt, til regluligur rakstur aftur er fingin í lag. Frávikið skal skrivast í eftirlitsbókina ella annað líknandi skjal sbrt. § 60.
§ 45. Frávik frá §§ 42-44 kunnu verða loyvd av Arbeiðseftirlitinum, tá:
1) útinnan av arbeiðinum ella arbeiðið er av slíkum slagi, at tað ikki kann útsetast, ella
2) at serligir arbeiðshættir gera frávik rímilig.
Stk. 2. Frávik frá einari einstakari hvíldartíð ella einum einstøkum frísamdøgri kann í hesum føri verða gjørt, uttan at ein frammanundan hevur fingið loyvi til tess, um tað hevur ikki borið til at útvega nevnda loyvi í rættari tíð. Frávikið skal skjótast møguligt skrivliga fráboðast Arbeiðseftirlitinum við avriti til trygdarumboð/álitisfólk.
Stk. 3. Frávik kunnu við avtalu millum avvarðandi arbeiðsgevarafelag og løntakarafelag verða gjørd í lógarinnar ásetingum um hvíldartíð og frísamdøgur. Nevndu avtalur hava bert gildi, um tær eru góðkendar av Arbeiðseftirlitinum.
Stk. 4. Fyri fakøki ella serligar arbeiðsgreinar, har serligar umstøður gera tað neyðugt, hevur landsstýrismaðurin heimild at gera frávik frá ásetingum lógarinnar um hvíldartíð og frísamdøgur.
§ 46. Ásetingar í lógarinnar §§ 42 og 43 kunnu, um tað verður hildið neyðugt, frávíkjast fyri:
1) persónar í hægri størvum, sum bert ella fyri ein stóran part útinna leiðandi arbeiði, og ikki hava skyldu til, hvat arbeiðstíðini viðvíkur, at fylgja teimum reglum, ið eru galdandi fyri tey arbeiðsfólk, teir skulu leiða, og ikki arbeiða eftir nakrari fastari skipan,
2) persónar í leiðandi størvum, ið vegna serkunnleika ella líknandi viðurskifti hava eitt serligt sjálvstøðugt starv, og
3) umboðssølufólk, ið hava arbeiði sítt uttan fyri tað fasta arbeiðsplássið á virkinum.
§ 47. Fyri arbeiði, sum í serligan mun kunnu vera vandamikil fyri trygd og heilsu, hevur landsstýrismaðurin heimild til at áseta reglur um avmarkaða arbeiðstíð.
Kapittul 9
Børn og ung undir 18 ár
§ 48. 1) Ásetingarnar í hesum kapitli umfata reglur um arbeiði, arbeiðstíð, hvíldartíð, steðg og frísamdøgur hjá ungum undir 18 ár.
Reglur um arbeiðið
§ 49. 1) Børn, sum ikki eru fylt 15 ár, kunnu ikki vera sett í arbeiði, sbr. tó stk. 8-9.
Stk. 2. 1) Tá ið ung undir 18 ár verða sett í arbeiði, skal tað í sambandi við skipan og útinnan av arbeiðinum takast atlit til aldur, menning og heilsustøðu hjá tí unga, og at tann ungi hevur møguleika at røkja sína skúlagongd.
Stk. 3. 1) Tá ið ung undir 18 ár verða sett í starv, skal arbeiðsgevarin, áðrenn arbeiðið verður útint, geva upplæring í arbeiðinum og gjølliga kunning um møguligar vandastøður, og hvussu tær verða fyribyrgdar. Arbeiðsgevarin skal skrivliga vátta, at henda upplæring og kunning eru farin fram, og hvat hon í høvuðsheitum fevndi um. Tann ungi skal eisini vátta, at upplæringin og kunningin eru móttikin. Arbeiðsgevarin skal goyma hesi skjøl og vísa tey fram, um Arbeiðseftirlitið krevur tað.
Stk. 4. 1) Ung undir 18 ár mugu ikki vera sett at handfara amboð ella tól, evni og tilfar o.tíl. sum, verða tey ikki rætt handfarin, kunnu vera vandamikil fyri tann unga, uttan so, at persónur yvir 18 ár er til staðar í hølunum ella nærhendis tí unga, so persónurin kann hava eftirlit við og vegleiða tann unga. Tað er tá ein treyt, at hesin persónur yvir 18 ár hevur neyðuga førleikan at handfara tólið ella amboðið evnið ella tilfarið, so viðkomandi dugir at meta um, hvørt handfaringin hjá tí unga kann elva til skaða. Landsstýrismaðurin kann í kunngerð áseta hægri aldursmark enn tað í stk. 1 nevnda fyri handfaring av ávísum vandamiklum amboðum ella tólum, evnum ella tilfari.
Stk. 5. 1) Er tann ungi í læru við góðkendum lærusáttmála kann hann handfara vandamiklu amboðini, tá tað verður gjørt sum liður í læruni.
Stk. 6. 1) Landsstýrismaðurin kann áseta nærri reglur um arbeiði hjá ungum, undir hesum aldursmark fyri ávís sløg av arbeiði og um, hvørji amboð og tól, evni ella tilfar eru at meta sum vandamikil, sbr. stk. 4.
Stk. 7. 1) Fyri ung undir 18 ár, sum hoyra til húski arbeiðsgevarans, eru somu reglur galdandi.
Stk. 8. 1) Hóast ásetingina í stk. 1 kunnu børn, sum eru fylt 13 ár, hava lættari arbeiði innan fyri nærri avmarkað sløg av arbeiði og eftir nærri ásettum treytum. Landsstýrimaðurin ásetir nærri reglur um hetta.
Stk. 9. 1) Hóast ásetingarnar í stk. 1 og 8, kunnu børn undir 13 ár, sum fáa samsýning fyri tað, upptraðka í framførslum o.tíl. av mentanarligum ella listarligum slagi, ítróttatiltøkum ella í sambandi við upptøku av filmi el. tíl. Fyri ung, sum eru undir 13 ár, skal loyvi vera fingið í hvørjum einstøkum føri frá foreldrum ella verja.
Stk. 10. 1) Tá ið ung undir 15 ár verða sett í arbeiði, skal arbeiðsgevarin kunna foreldur ella verja teirra um arbeiðið, undir hesum um teir vanlukku- og sjúkuvandar, sum møguliga eru knýttir at arbeiðinum, og tey tiltøk, sum eru gjørd viðvíkjandi trygd og heilsu.
Arbeiðstíð
§ 50. 1) Arbeiðstíðin hjá ungum undir 17 ár má ikki fara upp um 10 tímar um dagin, tó soleiðis at arbeiðstíðin í einstøkum førum kann økjast fyri lærlingar við góðkendum lærusáttmála upp til 12 tímar, tá ið arbeiðsumstøðurnar krevja tað.
Stk. 2. 1) Arbeiðstíðin skal skipast soleiðis, at hon er hóskandi fyri tey ungu við atliti til aldur, førleika og menning hjá tí unga og til tann fakbólk, tey virka innan, so at arbeiðið kann útinnast heilsuliga og trygdarliga forsvarligt.
Stk. 3. 1) Ung undir 17 ár skulu sum meginregla ikki arbeiða um náttina í tíðarbilinum millum kl. 24.00 og kl. 06.00. Tó kunnu ung undir 17 ár arbeiða um náttina í styttri tíðarskeiðum. Landsstýrimaðurin ásetur nærri reglur um arbeiðið hjá ungum undir 17 ár í tí í 1. pkt. nevnda tíðarskeiði, undir hesum um treytir um neyðuga hvíld aftaná náttararbeiði.
Stk. 4. 1) Stk. 3 er ikki galdandi fyri lærlingar við góðkendum lærusáttmála frá avvarðandi myndugleika, tá náttarbeiði er ein liður í læruni.
Stk. 5. 1) Um dagliga arbeiðstíðin fer upp um 4½ tíma, skulu ung undir 17 ár hava ein steðg upp á í minsta lagi 30 minuttir. Steðgurin skal vera lagdur hóskandi og um møguligt samanhangandi.
Reglur um hvíldartíð, steðg og frísamdøgur
§ 50 a. 1) Ung undir 17 ár skulu hava eina samanhangandi hvíldartíð upp á í minsta lagi 12 tímar í samdøgrinum. Ung undir 15 ár skulu tó hava eina samanhangandi hvíldartíð upp á 14 tímar í samdøgrinum.
Stk. 2. Innan fyri hvørt skeið upp á 7 samdøgur skulu ung undir 17 ár hava tvey samanhangandi frísamdøgur.
Stk. 3. Frísamdøgur skulu skipast soleiðis, at tey eru hóskandi fyri tey ungu við atliti til aldur og arbeiði, hesi útinna, og at frísamdøgrini altíð eru skipað soleiðis, at tey eru heilsu- og trygdarliga forsvarlig.
Stk. 4. Fyri fak og faklig øki ella serligar arbeiðshættir, har umstøðurnar gera tað neyðugt ella ynskiligt, kann landsstýrismaðurin áseta nærri reglur:
1) um longdina á hvíldartíðini hjá ungum, sum eru fylt 15 ár, móti at tað verður javnað aftur við hvíldartíð,
2) um útsetan av frísamdøgri fyri ung, sum eru fylt 15 ár, móti at tað verður javnað aftur við frísamdøgri,
3) um hvíldartíðin verður avbrotin,
4) um avmarking av frísamdøgri, tó so, at tað tann ungi altíð fær frí í minsta lagi 36 tímar út í eitt innan fyri hvørt skeið upp á 7 samdøgur.
Stk. 5. Fyri lærlingar við góðkendum lærusáttmála ásetir landsstýrismaðurin serligar reglur eftir tilmæli frá Arbeiðsumhvørvisráðnum.
Kapittul 10
Læknakanningar v.m.
§ 51. Fyri virkir, fak, faklig øki ella aðrar bólkar av arbeiðsfólki, hvørs arbeiði kann hava við sær heilsuvanda, kann landsstýrismaðurin áseta reglur um:
1) at arbeiðsfólkið skal kannast av lækna, áðrenn tey taka við starvi, meðan tey eru í starvi og eisini aftaná, at tey eru givin í starvinum, møguliga við regluligum læknakanningum,
2) at tað regluliga, ella í einstøkum føri, skulu gerast arbeiðsmedisinskar, arbeiðsheilsufrøðiligar kanningar ella aðrar kanningar av heilsuviðurskiftunum,
3) líknandi kanningar, við atliti til, at arbeiðið kann hava við sær vanda fyri trygd og heilsu.
Kapittul 11
Arbeiðsumhvørvisráðið
§ 52. 1) Landsstýrismanninum verður heimilað at seta eitt Arbeiðsumhvørvisráð við 2 limum umboðandi arbeiðsgevarafeløgini, 2 limum umboðandi arbeiðstakarafeløgini, 1 limi umboðandi landið og kommunufeløgini, og 1 limi umboðandi starvsfólkini hjá landinum og kommununum og sama tal av tiltaksumboðum. Starvsskeiðið er 4 ár.
Stk. 2. 1) Landsstýrismaðurin tilnevnir formann og varaformann fyri eitt 4 ára skeið eftir tilmæli frá omanfyrinevndu umboðum.
Stk. 3. 1) Umboð fyri Arbeiðseftirlitið kann møta á fundi í arbeiðsumhvørvisráðnum, uttan atkvøðurætt.
Stk. 4. 1) Landsstýrismaðurin ásetur nærri reglur fyri virki ráðsins, undir hesum um arbeiðsøki ráðsins.
Stk. 5. 1) Formaður og nevndarlimir fáa fundarsamsýning samsvarandi reglum hjá landinum, umframt ferðakostnað.
Kapittul 12
Arbeiðseftirlitið
§ 53. 1) Landsstýrismaðurin er ovasti fyrisitingarligi myndugleiki í arbeiðsumhvørvisspurningum.
Stk. 2. 1) Arbeiðseftirlitið er myndugleiki, sum hevur yvirskipaða eftirlitið við, at ásetingarnar í hesi lóg og ásetingarnar við heimild í hesi lóg, verða fylgdar.
§ 54. Uppgávurnar hjá Arbeiðseftirlitinum eru, í spurningum um arbeiðsumhvørvi, at:
1) vegleiða virkjunum, pørtunum á arbeiðsmarknaðinum og almenninginum í spurningum, ið hava arbeiðsumhvørvisligan týdning,
2) hjálpa landsstýrismanninum við fyrireikingunum av reglunum sbrt. lógini,
3) áseta nærri fyriskipanir við heimild frá landsstýrismanninum,
4) kunna seg um teknisku og sosialu menningina í samfelagnum við atliti til at betra um arbeiðið, hvat trygd og heilsu í arbeiðsumhvørvinum viðvíkur,
5) viðgera ætlanir til framleiðsluhættir, arbeiðspláss, tøknilig hjálpartól v.m., evni og tilfar og geva loyvi, sum eru í samsvari við lógina ella fyrisitingarligar reglur,
6) 1) hava myndugleikaeftirlit við, at lógin og tær fyrisetingar, sum verða gjørdar við heimild í lógini, verða hildnar.
§ 54 a. 1) Sum liður í eftirlitsuppgávunum sbrt. § 54, nr. 6 kann Arbeiðseftirlitið útinna vandagrundað eftirlit á virkjum.
Stk. 2. Landsstýrismaðurin ásetur nærri reglur um skipan av hesum vandagrundaðu eftirlitum.
Stk. 3. Virki, sum eftir vandagrundað eftirlit kann prógva eitt gott og lýtaleyst arbeiðsumhvørvi, kann sleppa undan regluligum eftirliti eftir § 54, nr. 6.
Stk. 4. Landsstýrismaðurin kann áseta smámark viðvíkjandi virkjum, har eftirlit ikki verður mett neyðugt.
Stk. 5. Uttan mun til ásetingarnar í stk. 3 og 4 kann Arbeiðseftirlitið altíð gera ófráboðað eftirlit.
§ 55. Landsstýrismaðurin kann geva stjóranum fyri Arbeiðseftirlitinum heimildir, sum sambært lógini hoyra undir landsstýrismannin.
§ 56. 1) Landsstýrismaðurin kann gera av, at eitt nærri tilskilað arbeiðsøki hjá Arbeiðseftirlitinum kann verða lagt til aðrar almennar myndugleikar ella privatar stovnar.
Stk. 2. 1) Landsstýrismaðurin ásetur nærri reglur um ástøðiligan og verkligan førleika og, har tað er neyðugt, um akkreditering hjá teimum í stk. 1 nevndu myndugleikum ella privatum stovnum, fyri at kunna taka yvir eitt nærri tilskilað arbeiðsøki hjá Arbeiðseftirlitinum.
Stk. 3. 1) Arbeiðseftirlitið hevur yvirskipaða myndugleikaeftirlitið sbrt. § 54, nr. 6.
§ 57. Landsstýrismaðurin kann áseta reglur um fráboðanarskyldu av arbeiðsvanlukkum, eitringum, vinnuligum sjúkum og øðrum viðurskiftum av arbeiðsumhvørvisligum týdningi.
Stk. 2. Tann, sum í arbeiði sínum fyri tað almenna, ella tann, ið fyri tað almenna umboðar onkran stovn og fær kunnleika um viðurskifti, sum bróta fyrisetingarnar í hesi lóg ella teimum reglum, sum við heimild í hesi lóg eru lýstar at galda, skal uttan dvøl boða Arbeiðseftirlitinum frá hesum.
Stk. 3. Verður ein lækni varugur við, ella fær frænir av, at onkur í arbeiði sínum hevur verið fyri skaðiligum árinum, skal hann beinanvegin siga Arbeiðseftirlitinum frá hesum. Landsstýrismaðurin í arbeiðsmarknaðarmálum kann áseta nærri reglur um hetta.
§ 58. Øll, sum sambært lógini hava álagdar skyldur, skulu eftir áheitan geva Arbeiðseftirlitinum allar upplýsingar, ið neyðugar eru fyri virkið hjá eftirlitinum.
Stk. 2. Eftirlitsfólk hjá Arbeiðseftirlitinum hava til eina og hvørja tíð myndugleika til uttan rættarúrskurð at kanna almenn og privat virki, tó treytað av, at tey kunna prógva, hvørji tey eru. Um neyðugt, hjálpir løgreglan í hesum sambandi til.
Stk. 3. Eftirlitsfólkini hjá Arbeiðseftirlitinum kunnu eisini uttan rættarúrskurð krevja atkomilig skjøl útflýggjað, taka fotomyndir og taka ávísar royndir til nærri kanningar. Arbeiðsgevarin ella umboðsmaður hansara skulu hava fráboðan um hetta.
§ 59. Arbeiðseftirlitið kann krevja, at viðurskifti, ið ikki eru í samsvari við lógarinnar reglur, ella avgerðir, sum tiknar eru við heimild í lógini, beinanvegin ella áðrenn eina av Arbeiðseftirlitinum ásetta freist verða fingin í rættlag.
Stk. 2. Um Arbeiðseftirlitið heldur tað vera neyðugt at byrgja fyri munandi og hóttandi vanda fyri trygdini og heilsuni hjá arbeiðsfólki ella øðrum, kann Arbeiðseftirlitið krevja, at nevndi vandi beinanvegin verður beindur burtur, herundir:
1) at arbeiðsfólkini beinanvegin rýma úr vandaøkinum,
2) at øll nýtsla av einum tøkniligum hjálpartóli, av evnum og tilfari, beinanvegin verður steðgað, og
3) at alt arbeiði á nevnda øki verður steðgað.
Stk. 3. 1) Eftirlitsfólk hjá Arbeiðseftirlitinum kann krevja, at tann, ið útflýggjar ella marknaðarførir tøknilig hjálpartól, persónliga verndarútgerð ella evni og tilfar, sum, hóast hesi verða nýtt sum fyriskrivað, kortini vísa seg at vera til ampa fyri trygd og heilsu, skal síggja til, at neyðug tiltøk verða framd, so sleppast kann undan hesum.
Tað kann soleiðis krevjast:
1) at útflýggingin ella marknaðarføringin verður steðgað,
2) at viðkomandi tøkniliga hjálpartólið, persónliga verndarútgerðin ella evni og tilfar verða afturkallað frá marknaðinum.
§ 60. Arbeiðsgevarin skal, tá ið Arbeiðseftirlitið krevur tað, síggja til, at ein eftirlitsbók er til taks á hvørjum arbeiðsplássi. Eftirlitið skal her føra viðmerkingar um útint eftirlit, og skulu eftirlitsfrágreiðingar og annars øll skrivlig boð frá Arbeiðseftirlitinum goymast her. Arbeiðseftirlitið ásetir annars, hvussu eftirlitsbókin skal nýtast og goymast.
§ 61. Eftirlitsfólk hjá Arbeiðseftirlitinum mugu ikki geva arbeiðsgevara ella umboðsmanni hansara upplýsingar um, at ein eftirlitsvitjan er gjørd orsakað av eini kæru.
§ 62. Landsstýrismaðurin kann áseta nærri reglur um samstarvið millum Arbeiðseftirlitið og aðrar almennar myndugleikar.
§ 62 a. 1) Landsstýrismaðurin kann leggja heimildir sínar eftir lógini til Arbeiðseftirlitið at fyrisita. Reglur, sum Arbeiðseftirlitið ásetur sambært hesum heimildum, verða kunngjørdar í Kunngerðablaðnum.
Kapittul 12 a
Gjald
§ 62 b. 1) Landsstýrismaðurin ásetur í kunngerð reglur um gjald, sum Arbeiðseftirlitið kann taka fyri útreiðslur, ið standast av:
1) Avgerðum, tiknar sbrt. § 32,
2) ummæli ella góðkenning viðvíkjandi skipanum av arbeiðsgongdum, arbeiðsætlanum og arbeiðshættum sbrt. § 35, stk.1, nr. 4,
3) ummæli ella góðkenning í sambandi við bygging ella umbygging o.tíl. av virkjum o.tíl. sbrt. § 37, stk. 3, nr. 1, ummæli ella góðkenning í sambandi við ætlan um innrætting ella broytingar av hølum, tøkniligum útbúnaði o.tíl., sbrt. § 37, stk. 3, nr. 2,
4) ummæli ella góðkenning av ætlanum um, at bygningar, høli o.tíl. ikki mugu leigast út til vinnulig endamál, fyrr enn spurningurin um, hvørt hølini v.m. kunnu nýtast, sbrt. § 37, stk. 3, nr. 3,
5) ummæli ella góðkenning viðvíkjandi ætlanum um bygging, útinnan og uppsetan av tøkniligum hjálpartólum, sbrt. § 39, stk. 1, nr. 2,
6) fyri góðkenning av vandamiklum evni og tilfari sbrt. § 41, stk. 1, nr. 5,
7) at viðgera ætlanir til framleiðsluhættir, arbeiðspláss, tøknilig hjálpartól v.m., evni og tilfar og geva loyvi, sum eru í samsvari við lógina ella fyrisitingarreglur sbrt. § 54, nr. 5,
8) eftirlit við, at lógin og tær reglur, sum verða gjørdar við heimild í lógini, verða hildnar sbrt. § 55, nr. 6.
Kapittul 13
Kærur
§ 63.3) 1) Avgerðir, tiknar eftir hesi lóg ella eftir reglum, settar við heimild í lógini, kunnu kærast til Vinnukærunevndina innan 4 vikur frá tí degi, at viðkomandi hevur fingið fráboðan um avgerðina. Vinnukærunevndin ger av, um kæran skal hava steðgandi virknað.
Kapittul 14
Revsing
§ 64. Um ikki hægri revsing er heimilað sambært aðrari lóggávu, verður við bót, hefti ella fongsli í upp til eitt ár hann revsaður, ið:
1) fremur brot á §§ 11-18, stk. 1, §§ 21-30, § 33, stk. 1, § 34, stk. 1, § 36, stk. 1, § 38, stk. 1, § 40, stk. 1, § 57, stk. 2 og 3, § 58, stk. 1, og § 60,
2) letur arbeiði útinna, ið stríðir móti ásetingunum í kap. 8 og 9, leiðir ella hevur eftirlit við slíkum arbeiði ella útinnir arbeiði, ið stríðir ímóti kap. 8,
3) ikki ger eftir boðum, givin eftir § 59, ella
4) letur vera við at geva upplýsingar eftir § 18, stk. 2.
Stk. 2. § 23 í revsilógini um medvirkan er eisini galdandi fyri revsiábyrgdina, sum nevnd er í stk. 1.
Stk. 3. 1) Málini verða viðgjørd sum politimál. Rættartiltøkini í rættargangslógini í kapitli 72 (um at leggja hald á) og í kapitli 73 (um rannsókn) eru tó galdandi í sama mun sum í málum, sum verða viðgjørd av statsadvokatinum.
§ 65. Fyri brot á §§ 11-13, § 34, stk. 1, § 38, stk. 1, og § 40, stk. 1, umframt viðurskifti, sum eru fevnd av § 64, stk. 1, nr. 2 og 3, kann arbeiðsgevarin verða sektaður við bót, sjálvt um brotið ikki kann roknast gjørt við vilja ella ósketni.
§ 66. Í ásetingunum, sum eru lýstar galdandi sambært hesi lóg, kunna ásetast reglur um bøtur fyri brot á ásetingarnar og boð ella bann, sum eru sett eftir ásetingunum. Eisini kann ásetast, at ein arbeiðsgevari kann sektast við bót fyri brot á ásetingar, boð ella bann, sum frammanfyri nevnt, sjálvt um brotið ikki kann roknast gjørt við vilja ella av ósketni.
§ 67. Sekt sambært § 65 og § 66, 2. punktum, kann ikki áleggjast virkisleiðarum og øðrum sbrt. § 19.
§ 68. Fyri brot, sum verða framd av løgfrøðiligum persóni, sum t.d. partafelagi ella lutafelagi, kann tann løgfrøðiligi persónurin verða sektaður sum slíkur.
Stk. 2. Er brotið framt av landinum, einari kommunu ella kommunalum felagsskapi, kann landið, kommunan ella kommunali felagsskapurin verða sektað.
§ 69. Tá ung undir 18 ár verða sett í arbeiði, sum er í stríð við reglurnar í hesi lóg ella tær ásetingar, sum eru lýstar at galda eftir hesi lóg, kann tann, sum hevur foreldramyndugleikan, verða sektaður, um so er, at viðkomandi er vitandi um, at arbeiðið er farið fram.
§ 69 a. 1) Verður eitt brot ikki mett at hava við sær harðari revsing enn bót, kann Arbeiðseftirlitið boða frá, at málið kann verða gjørt av uttan rættarsókn, um tann, sum hevur framt brotið, játtar seg sekan í brotinum og váttar at vera til reiðar, innan eina nærri ásetta freist, ið eftir umsókn kann verða longd, at rinda eina í fráboðanini ásetta bót.
Stk. 2. Fyri ta í stk. 1 nevndu fráboðan verða reglurnar í rættargangslógini um krøv til ákærurit og um ikki at hava skyldu til at taka til orða at nýta samsvarandi.
Stk. 3. Verður bótin goldin rættstundis, ella verður hon, eftir at tikið er við bótini, heintað inn ella goldin, fellur onnur rættarsókn burtur.
Kapittul 15
Gildi og fyribilsreglur
§ 70. Henda lóg kemur í gildi 1. juni 2000, og samstundis fer úr gildi løgtingslóg nr. 58 frá 24. mai 1974 um arbeiðaravernd.
Stk. 2. Reglur, sum eru settar við heimild í løgtingslóg nr. 58 frá 24. mai 1974 um arbeiðaravernd við seinni broytingum, verða framvegis galdandi við teimum í hesi lóg fylgjandi broytingum, til tær verða settar úr gildi, ella til tær verða avloystar av reglum, settar við heimild í hesi lóg.
Tórshavn, 11. mai 2000
Anfinn Kallsberg (sign.)
løgmaður
1) Broytt við løgtingslóg nr. 40 frá 13. mai 2013, har § 2 ljóðar soleiðis: “Henda løgtingslóg kemur í gildi 1. mai 2013. Stk. 2. Løgtingslógin fær virknað fyri mál eftir § 64, har ákæra ikki er reist við Føroya Rætt áðrenn gildiskomu lógarinnar.”
2) Broytt við løgtingslóg nr. 52 frá 4. mai 2017.
3) Broytt við løgtingslóg nr. 18 frá 8. mai 2008, har § 19 ljóðar soleiðis: ”Stk. 1. Henda løgtingslóg kemur í gildi dagin eftir, at hon er kunngjørd. Stk. 2. Kærumál, sum eru reist, tá henda løgtingdslógin kemur gildi, verða viðgjørd av kærumyndugleikanum eftir galdandi lóggávu, áðrenn henda lógin kom í gildi.”


text:
Í sambandi við at UEFA Champions League finalan er leygardagin 22. mai 2010, so hevur UEFA útnevnt vikuna upp undir finaluna til Grassroots viku. Her skal fokus setast á Grassroots fótbólt og øll limalond verða eggjað til at hava ein serligan Grassroots dag í hesi vikuni.
Grassroots fótbóltur verður lýstur sum allur fótbóltur, sum ikki er yrkis –og/ella elitu fótbóltur. Skjótt er at staðfesta, at í Føroyum er nærum allur fótbóltur Grassroots, undantikið bestu deildirnar.
Eitt av endamálunum við Grassroots tiltøkum er, at fáa fólk at íðka og harvið røra seg. 2010 er rørsluár og eru Grassroots tiltøk góð høvi hjá Fótbóltssambandinum at geva sítt íkast til rørsluárið.
Fótbóltssambandið hevur avgjørt at Grassroots dagurin í Føroyum verður mikudagin 19. mai 2010. Tá er ætlanin at fáa so nógv fólk sum gjørligt, at spæla fótbólt í Føroyum samstundis. Hetta kann ganga fyri seg á fótbóltsvallum, sparkivallum, spæliplássum, túnum, skúlagørðum, barnagørðum, stovnum, ellisheimum, arbeiðsplássum o.s.fr. Ja samanumtikið so kann spælast á øllum hugsandi støðum. Miðað verður ímóti at so nógv íðkandi sum gjørligt eru í gongd mikudagin 19. mai í tíðarskeiðnum frá kl. 11.00 – 14.00.
Skipað verður fyri tveimum kappingum í sambandi við Grassroots dagin, bæði fyri at varpa ljós á tiltøkini, men eisini fyri at geva fyrireikarum møguleika at seta sær mál við degnum.
Kappingar á Grassroots degnum 2010:
1. Besta Grassroots myndin
a. Myndakapping har fólk kunnu senda myndir inn til FSF. 3 tær bestu Grassroots myndirnar fáa vinning.
2. Hægsta tal av íðkandi, samanborið við íbúgvaratalið í økinum.
a. Fyrireikarar av tiltøkum kunnu senda navnalistar inn yvir íðkandi í nevnda tíðarskeiðnum. Økið við hægsta talinum av íðkandi fær vinning
06.05.2010
Grassroots dagur mikudagin 19. mai 2010
Í sambandi við at UEFA Champions League finalan er leygardagin 22. mai 2010, so hevur UEFA útnevnt vikuna upp undir finaluna til Grassroots viku. Her skal fokus setast á Grassroots fótbólt og øll limalond verða eggjað til at hava ein serligan Grassroots dag í hesi vikuni.


text:
Áðrenn tit fara
Pakka bilin rætt
Lat ikki leysar lutir liggja inni í bilinum, tí tú kanst fáa teir sendandi í nakkan ella aðra staðni, um tú bráðsteðgar ella rennir á. Sjálvt smáir, leysir lutir kunnu elva til stóran skaða á fólkini í bilinum. Tá bilurin er fyltur við viðføri, skal meira luft í dekkini, um bilurin skal hava besta vegtakið.
Kanna bilin
Tá tú fert burtur at ferðast í egnum bili, er umráðandi at gera bilin kláran til langa biltúrin og møguliga øðrvísi umstøðurnar. Mælt verður til at sýna:
- Bremsur og bremsuløg
- Køliskipan og kølievni
- Motorolju og oljufiltur
- Dekk
- Ljós og lyktir
- Luftskiftisskipan (aircondition)
Eisini er tað eitt gott hugskot at vaska og tøma bilin, so hann er góður at vera í.
Útgerð
Tá koyrt verður uttanlands, skal havast í huga, at reglur eru um lógarkravda útgerð í bilinum, og reglurnar eru ymiskar, alt eftir hvar tú ert. Eitt krav, sum er í flestøllum londum, er, at fólk, sum fara úr bilinum ella av motorsúkkluni á motor- ella landavegi, skulu vera í endurskinsvesti. Tað kann gerast viðkomandi, um bilurin punkterar ella í sambandi við samanstoyt, tí er umráðandi at hava endurskinsvestin tætt hjá sær.
Koyrir tú í Europa, er skilagott at hava hesa útgerð tøka:
- Endurskinsvest
- Ávaringartríkant
- Fyrstuhjálpartasku
- Eyka sett av perum
- Eldsløkkjara
- Lummalykt
Les um kravda útgerð, ferðslureglur o.a. í ymsu europeisku londunum á fdm.dk (Forenede Danske Motorejere).
Løð fartelefonina
Syrg fyri, at fartelefonin altíð er lødd, tá tit koyra bil, tí neyðugt kann verða at senda boð eftir hjálp.
Undirhald til børnini
Minst til leiku, filmar, bøkur ella ljóðbøkur at halda børnini virkin við. Ljóðbøkur eru eitt gott hugskot. Tit kunnu lurta saman eftir teimum, ella kunnu børnini lurta í oyratelefonum, so friður er í bilinum.
Skjøl o.a.
Minst til at hava við tær øll viðkomandi skjøl til biltúrin. Kanna fyri einstaka landið, hvørji krøv eru galdandi. Tú skalt altíð minnast til:
- Koyrikort
- Upprunaliga skrásetingarskjalið hjá bilinum
- FO-frámerki – góðkent frámerki skal vera aftan á bilum og húsvognum, tá teir eru uttanlands. Merkið fæst á Akstovuni
- Reyða kortið (skrokktrygging)
- Grøna kortið – er kravt í ávísum londum uttan fyri ES
- Umhvørvismerki – eru kravd í ávísum týskum býum
- Neyðtelefonnummar
Ymisk krøv kunnu vera um skjøl o.a. í ávísu londunum. T.d. eru umhvørvismerki kravd fyri at kunna koyra í ávísum týskum býum, og í Fraklandi er krav, at allir bilar hava ein alkoholtestara.
Set teg í samband við títt tryggingarfelag fyri at hoyra, hvørji skjøl tú skalt hava við tær til ávísa landið, tú skalt ferðast í.


text:
Upplegg til bíbilskar samrøður
Filmar, sum hjálpa tær at byrja bíbilskar samrøður.
Upplegg til Er livet en Skabers værk?
Vita vit, hvussu vit eru vorðin til, verður tað lættari at finna út av, hví vit eru til.
Upplegg til Tín familja kann verða lukkulig
Hjúnabandið og familjulívið eru fyri hørðum trýsti. Bíblian er lykilin til eitt gott familjulív.
Góð tíðindi til tín
Sum vit lesa í Esaias 52:7, hevur Bíblian ’gleðitíðindi’ at geva okkum. Hesi góðu tíðindini kunnu hjálpa tær at fáa eitt gott familjulív, góðar vinir og frið í sinnið.
Er nøkur vón fyri tey, sum eru deyð?
Bíblian lovar, at tú kanst síggja tíni kæru aftur – her á jørðini.
Jehova vitni – hvørji eru vit?
Nógv eru forvitin eftir at vita meira um Jehova vitni. Fá fleiri upplýsingar beinleiðis frá okkum.


text:
Er munur á?
Føroyska málið hevur fingið eitt problem afturat. Vit her á landi, eru farin at seta hesi bæði líka. Órættvísi=Øvundsjúka, ella Vice Versa. Er hetta rætt, kann líkheitstekin setast millum hesi bæði.?
Hvørja ferð onkur dittar sær at tosa um, til dømis nýskipan av fiskivinnuni, so verður sagt ”Tú er bara øvundsjúkur” og so tagnar kjakið.
Hetta haldi eg ikki er rætt og setti mær tí fyri, at kanna hetta, er tað rætt, at Órættvísi og Øvundsjúka eru tað sama. ?
So fyrst, hvat er øvundsjúka?
Lati okkum ímynda okkum, at Nólsoyar Páll var sera øvundsjúkur inn á Wolfgang Amadeus Mozart. Teir vóru jú nøkulunda samtíðarmenn. Øvundsjúkur, tí Mozart skrivaði fantastiskan tónleik og hann sjálvur, Nólsoyar Páll, bara var skald, góðskrivaður Jákup á Møn, Fuglaðkvæði og líknandi. Og so sigldi hann eitt sindur.
Men okkum vitandi, so var Nólsoyar Páll sera góður navigatør og yrkti sum fáur.
Haraftur ímóti, so var Mozart sera øvundsjúkur inn á Nólsoyar Páll, tí hesin kundi lesa kort og dugdi at navigera og so tað seinna, hann kundi yrkja.
Hvørki av hesum kunnu vit gera nakað við, tí hesir menn vóru føddir við sínum dygdum og gjørdu nakað við tær og fingu loyvi til tess. Hvat teir so hildu og søgdu um hvønn annað, kunnu vit ikki nýta til nakað.
Tað er øvundsjúka.
Hvat so við órættvísi?
Orðabøkurnar siga, at hetta merkir nakað við, at øll ikki eru líka fyri lógini. Nøkur hava meira rætt enn onnur. T.v.s., kennir tú onkran, ið kennir onkran ella hevur røttu sambondini, so fær tú betra rættin.
Um vit taka somu samanberingar sum áður og fáa samtykt eina lóg, ið sigur, at tú skal vera tað onkur heldur tú er føddur til, so av tí at Mozart er snillingur á tangentarnar og Nólsoyar Páll er góður við sekstantinum, so gera vit eina lóg ið sigur, at Mozart og hansara eftirkomarar skulu leika á tangentar og Nólsoyar Páll og hansara eftirkomarar skuldu navigerað, tí tað vóru teir bestir til. Onga violin til Mozart og Nólsoyar Páll fekk ikki loyvi at yrkja, tí soleiðis er lógin.
Tað er órættvísi.
Man nakað vera at ivast í, at orsaka eini lóg, so mistu vit nógv. Vit vóru ikki líka orsaka av henni.
Ímyndi tykkum, at vit aldrin hoyrdu Fuglakvæði, tí hasin merkiligi Nólsoyingurin, ið nú slapp at búseta seg í Klaksvík, ikki fekk loyvi at yrkja. Forrestin, tá sum nú, er lógligt at búseta seg í Klaksvík ella aðrastaðni.
Ella, um hasin smádrongurin úr Eysturríki, bert kundi spæla klaver. Onga Violin konsert nr. 3 ella 5 og forrestin, so slapp hann at flyta frá Saltzburg til Viena til Munchen. Tí tað var lov.
Ella ímyndi tykkum, at William Heinesen einaferð hann var 10 ára gamal teknaði okkurt og onkur, við makt, sá hann og eftir tað vísti til samtyktu lógina. Slutt við øllum øðrum enn tekning.
Tað er órættvísi.
Nú kunnu vit so kjakast um hetta. Órættvísi=Øvundsjúku, ella Vice Versa. Tí nú er greitt hvat er hvat.
Øvindsjúku kann bara tú sjálvur, gera nakað við, tí tann støðan er persónlig.
Men órættvísi, kunnu vit øll so avgjørt gera nakað við, tí tað er ein lóg. Og øll hava rætt til at siga sína meining, enn, fyri at órættvísi ikki skal fáa fastatøkur.
So nei, tað kann ikki seta líkheitstekin millum Órættvísi og Øvundsjúku.
/Hilmar Augustinussen


text:
Skráin til býráðsfundin mánadagin 17. juni 2013 er hendan.
Sea Adventurer á Vág
Í morgin fríggjadagin 14. juni fær Vágur vitjan av ferðamannaskipinum Sea Adventurer.
Les meiri
Georg Stage á Vági
Danska skúlaskipið Georg Stage hevur seinastu dagarnir vitjað á Vági. Skipið kom á Vág týsdagin og fór av Vági aftur fyrrapartin tórsdagin.
Býarbókasavnið er stongt í summar
Býarbókasavnið er stongt frá 17. juni til 1. august.
Bingju til endurnýtslu á bingjuplássinum
Grøni bólkur hjá Vágs kommunu hevur nú fingið til vega bingju, sum er upp á bingjuplássinum (ruskplássini) í Vági til endurnytslua av tí, sum er ov gott at beina burtur.


text:
Onnur útgávan av blaðnum Eldri er komin. Hon kann lesast her á síðuni ella takast niður. Eldri Nummar 2
Les Meira
Á fundi um Pensjónsnýskipanina hjá landsstýrinum, sum Landsfelag Pensjónista saman við fakfeløgum skipaði fyri í Norðurlandahúsinum 18. november 2017, kom í ljósmála, at eldraøkið hevur stóran tørv á arbeiðsmegi.
Les Meira
Arne Thorsteinsson – Formaður fyri Landsfelag Pensjónista
Les Meira
Endamálið við fundinum er at lýsa pensjónsnýskipanina hjá landsstýrinum og fáa fram ymisk sjónarmið og kjak um uppskotið.
Les Meira
Ársveitslan verður á Skúlaheiminum í Marknagili, Janusargøta 1, Tórshavn
leygarkvøldið 23. sept. 2017 kl. 17.00 -uml. 02.00
Les Meira
Fundarskrá fyri seinna hálvár 2017.
Les Meira